Jangan naikkan harga asam pedas – KM

Ketua Menteri Datuk Seri Utama Sulaiman Md Ali berkata, kenaikan harga beberapa barang mentah tidak seharusnya dijadikan alasan untuk menekan harga kepada orang ramai khususnya pelancong yang datang ke negeri ini.

“Saya yakin kalau harga turun atau dikekalkan dan ‘volume’ nya banyak, orang ramai pasti akan datang, tambah-tambah bila pintu sempadan negeri telah dibuka dan pelancong akan sentiasa datang ke Melaka,” katanya.

Hadir sama, Exco Hal Ehwal Pengguna Ngwe Hee Sem dan Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar.

Mengulas mengenai penganjuran PJKM, Sulaiman berkata, ia merupakan antara inisiatif terbaik kerajaan dalam meringankan beban ditanggung orang ramai susulan kenaikan harga barang.


MySejahtera dijadikan platform digital kesihatan awam

PUTRAJAYA, 4 Oktober – Aplikasi MySejahtera akan dijadikan platform digital kesihatan awam negara berikutan transisi peralihan negara daripada pandemik COVID-19, kata Menteri Kesihatan Khairy Jamaluddin.

Beliau berkata langkah itu selaras dengan syor Jawatankuasa Kira-Kira Wang Negara (PAC) yang mahu aplikasi itu dijadikan alat pengurusan kesihatan awam negara selaras dengan pelan pendigitalan perkhidmatan kesihatan.

PAC hari ini membentangkan Laporan Pembangunan dan Perolehan Aplikasi MySejahtera di bawah Kementerian Kesihatan (KKM), Kementerian Kewangan dan Jabatan Perdana Menteri di Parlimen.

Antara syor PAC adalah kerajaan harus memastikan pemilikan penuh kerajaan dalam aplikasi MySejahtera serta memberikan jaminan bahawa data dalam aplikasi MySejahtera adalah selamat dan tidak akan disalahguna.

“Apabila MySejahtera dipindahkan ke KKM dari Majlis Keselamatan Negara (MKN), kita pastikan soal pemilikan data adalah selamat dan MySejahtera boleh digunakan sebagai platform kesihatan awam,” kata Khairy dalam sidang media selepas menghadiri perhimpunan bulanan KKM di sini hari ini.

MySejahtera dibangunkan untuk membantu dalam pengawasan penularan pandemik COVID-19 dalam negara dengan membolehkan pengguna melaksanakan penilaian kesihatan kendiri. Kini, aplikasi itu telah dikemas kini dengan ciri baharu antaranya kad penderma darah serta orang ramai boleh mengikrarkan diri sebagai penderma organ.

“Rumusan (PAC) adalah paling penting kerajaan harus memiliki aplikasi (MySejahtera) sepenuhnya dan memang itu yang kita telahpun buat terutama dengan yang kontrak bakal ditandatangani. (Dengan itu), tiada lagi keraguan soal pemilikan aplikasi dan juga data, semuanya dimiliki oleh kerajaan Malaysia,” katanya.

Mengenai Rang Undang-Undang (RUU) Kawalan Produk Tembakau dan Merokok 2022, Khairy berkata bacaan kedua RUU itu dijangka dibentangkan di Dewan Rakyat pada Khamis, dengan pindaan RUU itu telah mendapat persetujuan Jawatankuasa Pilihan Khas (JPK) Parlimen yang dianggotai wakil kerajaan dan pembangkang.

“Saya yakin RUU ini boleh diluluskan jika mengikut aturan mesyuarat tetapi sekiranya Parlimen dibubarkan dan ia tidak sempat dibawa ke Dewan Negara, undang-undang ini mesti dibentangkan semula oleh kerajaan baharu, itu prosedurnya.

“Kalau diluluskan kemudian Parlimen bubar, sia-sia sahaja kita (KKM) buat kerja dan tak boleh bawa perkara ini (ke Dewan Negara) dan terpaksa bentang semula,” katanya.

Dewan Rakyat pada 2 Ogos lepas bersetuju Rang Undang-undang Kawalan Produk Tembakau dan Merokok 2022 dirujuk ke JPK Parlimen untuk diteliti serta membuat syor penambahbaikan, ketika usul itu pada peringkat bacaan kedua.

Rang undang-undang itu yang antara lain bakal melarang penjualan serta penggunaan sebarang bentuk bahan merokok termasuk rokok elektronik atau “vape” kepada individu yang dilahirkan pada 1 Jan 2007 dan seterusnya, disifatkan mengehadkan kebebasan memilih oleh beberapa Ahli Parlimen selepas ia dibentangkan pada Julai lepas.


COVID-19: KKM siap-siaga kemungkinan peningkatan kes

PUTRAJAYA 4 Okt. – Kementerian Kesihatan (KKM) telah bersiap sedia untuk menghadapi jangkaan peningkatan kes baharu COVID-19 dalam tempoh antara seminggu dan dua minggu akan datang, kata Ketua Pengarah Kesihatan Tan Sri Dr Noor Hisham Abdullah.

Katanya KKM lebih bersedia dari segi peralatan dan pengalaman merawat pesakit COVID-19 kali ini, jika dibandingkan ketika penularan pandemik bermula Mac lepas.

Beliau berkata jangkaan peningkatan kes baharu itu adalah berdasarkan susulan pengesanan aktif yang dijalankan di kawasan tumpuan terutamanya di Sabah dan Kedah.

“Aktiviti pengesanan sedang dijalankan di lapangan dan kita akan mendapat (ada) peningkatan kes yang tertumpu di kawasan itu. Kami jangka (kes baharu) akan meningkat dalam tempoh seminggu, dua minggu ini.

“Inilah tindakan kita dari mula lagi dan kita dapat lihat pengawalan kes jangkitan yang baik,” katanya pada sidang media perkembangan COVID-19 di sini, semalam

Dr Noor Hisham berkata jangkitan kes positif COVID-19 melibatkan Kluster Benteng di Sabah dan Kluster Tembok di Kedah adalah terkawal kerana kebanyakan mereka dikurung di kawasan penjara dan pusat tahanan.

“Kalau kita mengamalkan kaedah kesihatan awam seperti mengamalkan penjarakan fizikal, memakai pelitup muka dan kerap membasuh tangan, kita akan mampu melandaikan lengkuk gelombang ketiga sekali lagi seperti kita berjaya melandaikan lengkuk dua gelombang sebelum ini.

“Musuh kita adalah sama, jangan salahkan satu sama lain. Kerjasama padu semua pihak adalah diperlukan. Kalau kita amalkan kaedah kesihatan awam, InsyaAllah kita boleh putuskan rantaian jangkitan,” katanya dan menambah bahawa kaedah itu lebih berkesan mencegah penularan jangkitan sehingga 82 peratus.

Sementara itu, Dr Noor Hisham berkata KKM sedang mencari prosedur operasi standard (SOP) untuk mencegah penularan jangkitan COVID-19 di pusat tahanan.

Mengulas keperluan untuk menambah pasukan perubatan dan peralatan di Sabah, beliau berkata mobilisasi bantuan telah bermula dua minggu lepas dan keperluan untuk menambah bantuan akan dipantau dari semasa ke semasa.

Dr Noor Hisham berkata KKM menggerakkan pasukan bantuan, menghantar set peralatan perlindungan diri (PPE), alat bantuan pernafasan dan membuka pusat rawatan berisiko rendah sebagai pusat kuarantin bagi kes positif COVID-19 yang stabil sebagai langkah pencegahan, dan kawalan penularan jangkitan dari Sabah dapat dikawal segera,

Daripada 317 kes baharu hari ini, 37 kes adalah pengunjung yang pulang dari Sabah, menjadikan jumlah kes dilaporkan mempunyai sejarah perjalanan ke Sabah sejak 20 Sept sebanyak 176 kes.

Berhubung kerisauan ibu bapa mengenai keselamatan anak-anak di sekolah, beliau berkata KKM pada masa ini belum mengesyorkan penutupan sekolah, namun pihak sekolah perlu berhati-hati dan sentiasa mematuhi SOP ditetapkan dalam menjalankan aktiviti di sekolah.


Aidilfitri: Hanya 10 peratus pegawai, anggota polis dibenar bercuti – Bukit Aman

KUALA LUMPUR, 11 April – Hanya 10 peratus pegawai dan anggota polis di seluruh negara dibenarkan untuk bercuti sempena Aidilfitiri kali ini, manakala selebihnya akan berada dalam mod bersiap sedia dalam menghadapi sebarang kemungkinan.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Seri Hazani Ghazali berkata bermula 30 April hingga 4 Mei, dijangkakan tempoh orang ramai pulang ke kampung halaman untuk berhari raya selepas dua tahun pelaksanaan Perintah Kawalan Pergerakan sebelum ini.

“KDNKA mempunyai kira-kira 26,000 pegawai dan anggota dan hanya 10 peratus yang akan bercuti, kami menjangkakan waktu itu, pergerakan besar-besaran akan berlaku di seluruh negara.

“Yang lain (yang tidak bercuti) akan terlibat bertugas dan bersiap sedia untuk apa jua kemungkinan misalnya seperti bencana dan lain-lain. Kami juga bersiap-sedia daripada aset polis untuk dikerahkan,” katanya.

Beliau berkata demikian selepas majlis serah terima tugas Timbalan Pengarah KDNKA di Padang Kawad Briged Tengah Pasukan Gerakan Am di sini hari ini.

Dalam pada itu, Hazani berkata KDNKA juga akan meningkatkan pemantauan di lokasi ‘hotspot’ sempena Aidilfitiri termasuk pasukan pemantau prosedur operasi standard (SOP) bagi memastikan SOP dipatuhi sepenuhnya seperti yang ditetapkan Majlis Keselamatan Negara.

Beliau berkata sejak negara mula memasuki fasa peralihan endemik bermula awal bulan ini, jumlah kompaun yang dikeluarkan atas pelbagai kesalahan dicatatkan menurun dan orang ramai dilihat mematuhi SOP yang ditetapkan.

“Selain itu, KDNKA juga akan terus meningkatkan kawalan keselamatan di sempadan negara bagi mengekang kemasukan pendatang tanpa izin menjelang musim perayaan Aidilfitri ini,” katanya.

Tanpa mendedahkan butiran lanjut, Hazani berkata sindiket berkenaan menggunakan kenderaan seperti Toyota Vellfire dan Toyota Alphard bagi membawa pendatang tanpa izin dari sempadan negara.

“Kami ada makumat berkenaan perkara ini dan melakukan pemantauan sepenuhnya terhadap individu yang cuba membawa masuk pendatang tanpa izin secara tidak sah ini.

“Kami juga akan kongsikan maklumat dengan jabatan lain seperti Cawangan Khas dan Ibu Pejabat Polis Kontijen yang bersempadan dengan darat dan laut bagi mengekang kegiatan sindiket ini.

Terdahulu, Hazani menyaksikan serah terima tugas antara Timbalan Pengarah KDNKA (Pasukan Gerakan Am) Datuk Kasuahdi Ali dengan DCP Muhammad Abdul Halim.- BERNAMA


Alahai bang!

KUALA LUMPUR, 18 Jan. – Akibat asyik menggunakan telefon bimbit ketika memandu, seorang lelaki ditahan selepas melanggar sekatan jalan raya Op COVID-19 di Jalan Klang Lama, di sini, semalam.

Ketua Polis Daerah Brickfields Asisten Komisioner Anuar Omar berkata, perbuatan lelaki berumur 40 tahun yang memandu kereta jenis Perodua Myvi itu mengakibatkan papan tanda ‘Pemeriksaan Polis’ mengalami kerosakan dalam kejadian kira-kira 5.50 petang itu.

“Hasil soal siasat awal mendapati suspek mengaku cuai sewaktu memandu kerana menggunakan telefon bimbit selain memberikan alasan keluar rumah kerana membeli makanan,” katanya dalam kenyataan, hari ini.


Kerani rugi hampir RM10,000 gara-gara beli telefon bimbit di media sosial

SEREMBAN, 3 April – Seorang kerani di Gemas, dekat sini berputih mata apabila kerugian hampir RM10,000 gara-gara ditipu dalam urusan jual beli telefon bimbit jenama iPhone 12 menerusi media sosial pada 20 Mac lepas.

Ketua Polis Daerah Jempol Supt Hoo Chang Hook berkata wanita berusia 24 tahun itu tertarik untuk membeli telefon bimbit berkenaan , yang diiklankan menerusi Instagram ketika berada di rumahnya di Felda Palong 7, kira-kira pukul 9 malam.

“Mangsa berurusan dengan seorang individu menerusi WhatsApp dan diminta melakukan pembayaran barangan jika berminat bagi pengesahan pembelian tersebut melalui pautan diberikan.

“Percaya dengan perkara itu, dia kemudiannya menekan pautan tersebut dan membuat pembayaran secara dalam talian sebanyak RM1,300 kepada satu akaun individu pada keesokannya,” katanya dalam kenyataan di sini, hari ini.

Hoo berkata mangsa membuat penyemakan baki akaunnya di sebuah bank di Bahau pada 31 Mac lepas dan mendapati baki akaun telah berkurangan sebanyak RM9,500, yang didakwa dipindahkan ke sebuah akaun bank tempatan milik seorang individu sebanyak empat kali tanpa pengetahuannya.

Beliau berkata mangsa yang menyedari ditipu telah membuat laporan polis dua hari lepas (1 April) di Balai Polis Bahau dan kes disiasat mengikut Seksyen 420 Kanun Keseksaan.- BERNAMA


Suspek kes pecah rumah ditemukan lemas

KANGAR 4 Mac. – Seorang lelaki yang dipercayai terbabit dalam kejadian pecah rumah ditemukan lemas hari ini selepas bertindak terjun ke dalam sungai bagi melarikan diri ketika dikejar penduduk kampung dalam kejadian di Kampung Paloh, Arau petang semalam.

Ketua Polis Daerah Arau Superintendan Nanda Maarof berkata dalam kejadian 3.50 petang itu, suspek berusia 33 tahun terbabit nekad terjun ke dalam sungai berkenaan sebelum dilaporkan hilang daripada pandangan orang awam yang mengejarnya.

“Mayatnya ditemukan di dasar sungai oleh penyelam Unit Pasukan Penyelamat Di Air Jabatan Bomba dan Penyelamat Malaysia pada 11.30 pagi tadi,” katanya ketika dihubungi.

Sementara itu, Pengarah Bomba dan Penyelamat Perlis Ruhisha Haris berkata operasi mencari dan menyelamat bagi mengesan mangsa bermula pada 8 pagi tadi membabitkan 11 anggota sebelum mayat lelaki berkenaan ditemukan.


Jangan alpa dan terus amalkan SOP

BIARPUN kerajaan bersetuju Melaka beralih daripada Fasa 1 kepada Fasa 2 Pelan Pemulihan Negara (PPN) mulai Sabtu lalu, bukan bermakna
negeri ini telah bebas daripada ancaman COVID19.

Sememangnya keputusan itu amat ditunggu-tunggu segenap lapisan rakyat Melaka setelah sekian lama ‘terkongkong’ akibat pelbagai SOP ditetapkan bagi menangani pandemik ini.

Tapi, rakyat kena faham bahawa ancaman virus ini masih wujud dan individu yang telah divaksin satu dos mahupun telah lengkap dua dos di Melaka tetap berisiko dijangkiti virus pembunuh ini.

Mat setuju sangat dengan peringatan ‘Tok Leman’, jangan pula rakyat lupa dan mengabaikan segala SOP dalam keseronokan beralih Fasa 2 PPN.

Akibatnya amat buruk dan kita juga harus sedar bahawa masih ada yang belum divaksin di Melaka termasuk golongan berusia 17 tahun ke bawah.

Kewujudan pelbagai varian COVID-19 kini semakin membimbangkan dan ia menuntut perhatian oleh semua pihak khususnya ibu bapa mengenai keselamatan diri dan anak-anak ini.

Peralihan Fasa PPN di Melaka menjadi tumpuan kerana biarpun negeri kecil, ia kekal merekodkan kes jangkitan COVID-19 tiga angka sejak dua bulan lalu.

Tatkala anak Malaysia itu menggegarkan arena sukan Paralimpik Tokyo 2020 dengan mencatat rekod baru dunia 17.94 meter acara lontar peluru, kemenangannya ‘dinafikan’.

Sekali gus ia meranapkan impian Malaysia menambah pingat atau setidaknya mempertahankan pingat emas acara sama dimenangi Ziyad di temasya Paralimpik Rio, Brazil 2016.

Bekas Ketua Pengarah Majlis Sukan Negara itu berpendapat kontinjen negara dan rakyat Malaysia tidak wajar menyalahkan pasukan Ukraine kerana mereka ada hak buat bantahan atas kecuaian di pihak kita.

Kita tidak tahu apa sebenar berlaku kerana tidak berada di sana, namun boleh mengambil iktibar pengalaman Zolkples ketika mengetuai kontinjen ke Sukan Asia 2010 dan Sukan Paralimpik London 2012.

Bagi mengelak masalah, beliau mengarahkan pegawai pengiring untuk memastikan setiap atlet berada di venue pertandingan dua jam awal sebelum acara bermula.

Ini bukan pertandingan peringkat sekolah atau SUKMA, tapi temasya tertinggi dunia iaitu Paralimpik dan menuntut komitmen 100 peratus daripada semua pihak terbabit.

Tumpuan rakyat Malaysia kini kepada jemaah Kabinet baharu di bawah kepimpinan Perdana Menteri (PM) baharu, Datuk Seri Ismail Sabri Yaakob dalam menjalankan fungsinya.

Yang pasti, bilangan 31 menteri dan 38 timbalan menteri dalam kerajaan kini dikekalkan sama seperti pada pentadbiran Tan Sri Muhyiddin Yassin.

Bagi Mat, kombinasi muka baharu dan yang berpengalaman dalam Kabinet ini mampu mencapai hasrat PM khususnya membantu negara memulihkan ekonomi dan mengembalikan kesejahteraan rakyat.

Tiga prinsip digariskan untuk jemaah Kabinet iaitu peka dengan keperluan semasa; bertanggungjawab dan beramanah serta mengembalikan semula keyakinan rakyat harus ‘dihadam’ sebaiknya oleh mereka.

Mat harap, menteri dan timbalan menteri ini akan benar-benar mendengar teguran dan cadangan oleh ramai pihak termasuk pihak pembangkang demi kepentingan bersama.

Pendek kata, mereka juga wajib jadi ‘pakar’ dalam portfolio sendiri agar tidak dipertikai kewibawaan apabila tersilap mengeluarkan kenyataan ataupun memperkenalkan polisi ‘pelik’ dan ‘mengarut’.


Empat kes Polio dikesan di Sabah

KUALA LUMPUR 24 Okt. – Sebanyak 317 kes Acute Flaccid Paralysis (AFP) iaitu gejala akut menyerupai virus polio, dilaporkan di seluruh negara dari 1 Jan 2019 hingga 16 Okt ini.

Ketua Pengarah Kesihatan Tan Sri Dr Noor Hisham Abdullah berkata ia adalah hasil pengawasan Kementerian Kesihatan, dalam memantau AFP bagi mengesan kes polio dalam kalangan kanak-kanak berumur di bawah 15 tahun, melalui pengambilan sampel najis.

“Daripada jumlah tersebut empat kes telah disahkan polio, kesemuanya dilaporkan di negeri Sabah, masing-masing berumur tiga bulan, tiga tahun, lapan tahun dan 11 tahun ketika mereka disahkan dijangkiti polio. Kes yang terakhir mula mengalami gejala kelumpuhan pada 18 Jan.

“Daripada empat kes tersebut, satu kes masih dirawat di hospital kerana memerlukan bantuan pernafasan, manakala tiga kes lagi berjalan dengan sokongan kerana masih mengalami lemah anggota kaki,” katanya dalam kenyataan hari ini sempena Sambutan Hari Polio Sedunia yang disambut pada 24 Okt.

Dalam pada itu, Dr Noor Hisham memaklumkan pelaksanaan Perintah Kawalan Pergerakan (PKP) dan susulan peningkatan kes COVID-19 di Sabah, aktiviti kempen secara aktif bagi Kempen Imunisasi Polio di Sabah (KIPS), sekali lagi ditangguhkan di kawasan-kawasan yang merekodkan peningkatan kes wabak itu.

Katanya, kempen itu dijalankan secara berperingkat sejak 27 Dis tahun lalu, melibatkan pemberian vaksin oral polio (OPV) kepada semua kanak-kanak berumur bawah 13 tahun di seluruh Sabah.

“PKP yang dimulakan semenjak 18 Mac memperlahankan aktiviti kempen, namun ia dipergiatkan semula semasa Perintah Kawalan Pergerakan Pemulihan, dengan mengambil kira amalan berdasarkan norma baru dan prosedur operasi standard yang ditetapkan, bagi mencegah jangkitan COVID-19.

“Dalam usaha untuk memastikan wabak polio dapat dihentikan, risiko penularan jangkitan COVID-19 harus diberi perhatian. Walaupun terdapat banyak kekangan, liputan kempen adalah baik,” katanya yang berkongsi maklumat itu sempena sambutan Hari Polio Sedunia hari ini, dengan tema antarabangsa tahun 2020, ‘Kisah Kemajuan: Dulu dan Kini’.

Sehingga 19 Okt, Dr Noor Hisham berkata di Sabah, seramai 815,790 (95.6 peratus) kanak-kanak menerima dua dos vaksin bivalent oral polio jenis 1 dan 3 (bOPV), manakala 687,500 (80.6 peratus) kanak-kanak menerima dua dos vaksin monovalent oral polio jenis 2 (mOPV2).

Sementara itu,di Labuan pula, seramai 24,248 orang kanak-kanak menerima dua dos vaksin bOPV bagi Kempen Imunisasi Polio Labuan (KIPL), yang dijalankan sejak 11 Jun lalu.

Kata Dr Noor Hisham, pemberian vaksin lima serangkai (DTaP-IPV/Hib) yang mengandungi komponen antigen polio kepada kanak-kanak pada umur dua, tiga, lima dan 18 bulan, di bawah Program Imunisasi Kanak-kanak Kebangsaan dipertingkatkan di Sabah dan Labuan.

“Ini bagi memastikan setiap kanak-kanak dapat dilindungi dari jangkitan polio secara optimum. Vaksin oral polio yang diberikan melalui Kempen Imunisasi Polio merupakan pemberian vaksin polio tambahan, bagi memastikan penularan virus polio dapat dihentikan.

“Bagi kanak-kanak di negeri lain pula, ibu bapa perlu memastikan anak-anak mereka mendapat vaksin lima serangkai tersebut, mengikut jadual yang ditetapkan,” katanya.

Selain itu, sebanyak 558 sampel air kumbahan diambil di seluruh negara dari 1 Jan 2019 hingga 30 Sept, bagi menjalankan persampelan air kumbahan dan mengesan kehadiran virus polio dalam persekitaran.

Menurut Dr Noor Hisham daripada jumlah tersebut, virus polio dikesan dalam 24 sampel air kumbahan yang diambil di Sabah, serta satu sampel air kumbahan di Labuan, dengan sampel persekitaran positif yang terakhir dikesan virus polio adalah pada 13 Mac lalu.

Penyakit polio merupakan penyakit berjangkit disebabkan virus polio, yang menyerang sistem saraf manusia dan boleh menyebabkan kelumpuhan kekal, selain menyebabkan kegagalan pernafasan dan membawa maut.


Banjir: Agong titah beri perhatian sistem amaran awal bencana, agih bantuan

Menteri Alam Sekitar dan Air Datuk Seri Tuan Ibrahim Tuan Man berkata Al-Sultan Abdullah turut menitahkan supaya perhatian diberikan terhadap proses pengagihan bantuan kepada rakyat yang terjejas jika berlaku bencana.

Beliau berkata Seri Paduka bertitah demikian pada sesi sembah taklimat cuaca dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS), di sini hari ini.

“Pada taklimat hari ini, JPS dan Jabatan Meteorologi Malaysia (MetMalaysia) sembah maklum data, persiapan dan lokasi ‘hotspot’ banjir kepada Seri Paduka dan Tuanku berpuas hati.

“Tuanku menekankan soal sistem amaran awal dan kita sembah maklum bahawa KASA telah menambahkan fasiliti amaran awal seperti siren dan kemudahan lain terutama kawasan hotspot.

“Tuanku juga titahkan pelarasan dari segi bantuan di bawah NADMA (Agensi Pengurusan Bencana Negara) dengan agensi lain bagi mengelakkan kekeliruan di samping bantuan sampai kepada mangsa,” kata beliau kepada pemberita.

Beliau berkata demikian selepas sesi sembah taklimat itu yang turut dihadiri Menteri Kesihatan Khairy Jamaluddin dan Ketua Setiausaha Negara (KSN) Tan Sri Mohd Zuki Ali.

Terdahulu, Al-Sultan Abdullah berkenan berangkat ke sesi sembah taklimat itu yang diadakan secara tertutup bagi mengetahui kesiapsiagan agensi terlibat untuk menghadapi Monsun Timur Laut 2022/2023 yang dijangka bermula pertengahan November ini dan berakhir pada Mac 2023.

Turut hadir Ketua Setiausaha KASA Datuk Seri Dr Zaini Ujang, Ketua Pengarah JPS Datuk Dr Md Nasir Md Noh dan Ketua Pengarah MetMalaysia Muhammad Helmi Abdullah.

Sembah taklimat selama dua jam itu bermula dengan keadaan cuaca dan persiapan banjir daripada JPS serta MetMalaysia seterusnya berhubung situasi terkini COVID-19 serta kesediaan Kementerian Kesihatan (KKM) menghadapi banjir oleh Khairy. Al-Sultan Abdullah kemudian berkenan melawat pusat kawalan PRABN.

Sementara itu, Khairy berkata KKM turut mempersembahkan persiapan serta penempatan petugas kesihatan di pusat pemindahan sementara (PPS) serta perancangan sekiranya fasiliti kesihatan awam turut dilanda banjir.

Ditanya sama ada sesi sembah taklimat itu turut menyentuh soal persiapan pelaksanaan Pilihan Raya Umum ke-15 (PRU15), beliau berkata perbincangan taklimat hanya menjurus kepada persediaan menghadapi musim banjir.

“Tuanku hanya minta pandangan isu ini secara biasa bukan (kerana) PRU15, sebab memang kita berdepan Monsun Timur Laut, tak ada perbincangan selanjutnya (mengenai PRU15). Tuanku sangat cakna dengan kesejahteraan rakyat,” katanya. – BERNAMA


Malaysia kongsi rancangan peralihan tenaga dengan menteri tenaga ASEAN

KUALA LUMPUR 21 Jun – Malaysia memberi fokus kepada rancangan penjanaan tenaga dengan sasaran 31 peratus Tenaga Diperbaharui (RE) dalam kapasiti terpasang pada tahun 2025, dan 40 peratus pada tahun 2035, sebagai rancangan peralihan tenaga hingga tahun 2040.

Kementerian Tenaga dan Sumber Asli (KeTSA) dalam kenyataan malam ini berkata, Menterinya Datuk Seri Dr Shamsul Anuar Nasarah telah berkongsi rancangan peralihan tenaga Malaysia dengan Menteri-menteri Tenaga ASEAN dan perwakilan lain yang mengambil bahagian dalam Mesyuarat Khas Menteri-menteri ASEAN Mengenai Tenaga serta Menteri Ekonomi, Perdagangan dan Industri Jepun, yang berlangsung secara maya hari ini.

Dalam mesyuarat itu Shamsul Anuar berkata kapasiti terpasang bagi RE di Malaysia setakat ini adalah 7,995 megawatt (MW), dan menjelang 2035, kapasitinya diunjurkan meningkat sekali ganda sehingga 18,000 MW.

“Menteri juga menjelaskan bahawa untuk meningkatkan pengagihan RE dalam gabungan kapasiti tenaga, kerajaan akan memberi tumpuan kepada Semenanjung Malaysia, memandangkan ia meliputi 80 peratus permintaan elektrik negara.

“Daripada 31 peratus sasaran RE pada tahun 2025, 26 peratus adalah dari Semenanjung Malaysia dan dari 40 peratus sasaran pada tahun 2035, Semenanjung mewakili 32 peratus.

“Kapasiti RE di Semenanjung diunjurkan meningkat daripada 4,430 MW ketika ini kepada 10,944 MW dalam 15 tahun akan datang. Memandangkan solar memiliki potensi tertinggi, Malaysia merancang untuk memperkenalkan sistem penyimpanan tenaga bateri (BESS), dengan jumlah kapasiti 500 MW mulai 2030 dan tahun seterusnya,” menurut kenyataan itu.

Dalam mesyuarat itu, Shamsul Anuar berkata dengan sasaran RE itu, kepekatan pelepasan karbon disasar untuk dikurangkan 45 peratus pada tahun 2030, dan seterusnya 60 peratus pada tahun 2035, berbanding tahap 2005 yang merupakan selaras dengan sasaran Sumbangan Yang Ditentukan Negara (NDCs) di bawah Perjanjian Iklim Paris.

Beliau turut menegaskan bahawa rancangan peralihan tenaga Malaysia perlulah mengikut kemampuan selaras dengan Matlamat Pembangunan Mampan 7 memastikan akses kepada tenaga yang mampu dimiliki, mampan dan moden untuk semua.

“Sehubungan itu semasa Malaysia berusaha untuk mencapai sasaran RE yang lebih tinggi dalam gabungan kapasitinya, kementerian (KeTSA) juga mempertimbangkan kemampuan rakyat terhadap peralihan tenaga dan ketahanan sistem tenaga Malaysia,” katanya.

Shamsul Anuar berkata lebih daripada 7,000 MW Perjanjian Pembelian Tenaga (PPA) loji janakuasa arang batu akan berakhir pada tahun 2033, dan digantikan kebanyakannya dengan gas dan RE, yang sekali gus menurunkan pelepasan karbon Malaysia.

“Walaupun Malaysia tidak akan membangun loji tenaga arang batu baharu, KeTSA tidak menolak pilihan untuk melanjutkan operasi loji itu, namun keputusan untuk lanjutannya bergantung kepada ketersediaan teknologi di masa depan dalam mengurangkan pelepasan dan juga kos penggunaan teknologi itu,” menurut kenyataan itu.

Menurut kenyataan itu Shamsul Anuar berkata memandangkan solar memiliki potensi tertinggi di Semenanjung, kebanyakan RE Malaysia akan disumbangkan oleh solar, dan pihak kementerian akan memperkenalkan skala utiliti BESS dengan jumlah kapasiti 500 MW dari 2030-2034.

“ASEAN akan terus bekerjasama dengan pelbagai rakan dialog dan organisasi antarabangsa untuk mencapai matlamat tenaga lestari. Malaysia menghargai sokongan yang diberikan oleh Jepun untuk meningkatkan lagi dasar dan programnya, yang akan membantu mengubah sistem tenaga kita ke arah pelepasan karbon yang lebih rendah.

“Malaysia mengalu-alukan Inisiatif Peralihan Tenaga Asia (AETI) Jepun dalam memberikan sokongan dari segi kepakaran, perkongsian pengetahuan dan peningkatan kapasiti ke arah pembangunan tenaga yang lestari, berpatutan dan boleh diharapkan di masa depan untuk ASEAN,” menurut kenyataan itu.

Sempena Mesyuarat Khas Menteri-menteri Tenaga ASEAN, serta Menteri Ekonomi, Perdagangan dan Industri Jepun; para menteri ASEAN bersama-sama dengan Menteri Ekonomi, Perdagangan dan Industri Jepun, telah mengeluarkan Pernyataan Bersama mengenai “Meningkatkan Perkongsian dalam Merealisasikan Peralihan Tenaga di ASEAN ”.


Strategi kembalikan nostalgia Ramadan raih lebih 500 tempahan di Hotel Ames

AYER KEROH 9 Jan – Sekadar mengembalikan nostalgia berbuka puasa dalam bulan Ramadan, Hotel Ames tidak menyangka ilham menyediakan bufet Ramadan mendapat sambutan menggalakkan.

Masih berkonsepkan Selera Serantau sebagaimana tema bufet Ramadan tahun lalu, cetusan idea itu berjaya meraih lebih 500 tempahan dalam tempoh dua hari bermula kelmarin.

Penolong Pengurus Eksekutif Ames Hotel, Nurashiken Zainal berkata, idea itu tercetus apabila menerima tempahan daripada sekumpulan pengunjung yang mahu menempah slot makan malam di The Munch, Hotel Ames semalam.

Katanya, berikutan itu pihaknya mencadangkan supaya menganjurkan acara makan malam secara bufet sekali gus dapat menarik perhatian pengunjung lain untuk menikmati hidangan makan malam bersama rakan ataupun keluarga di lokasi sama.

“Pengunjung di seluruh negara termasuk Melaka ada yang sudah lama tidak menikmati ‘dine in’ secara bufet, jadi kenapa tidak kita menyediakan konsep berkenaan dalam masa dua hari.

“Alhamdulillah, dalam tempoh itu Hotel Ames berjaya mendapatkan tempahan lebih 150 orang untuk hari pertama (Jumaat) dan kira-kira 260 orang pada hari kedua (Sabtu),” katanya ketika ditemui Melaka Hari Ini, di sini.

Sementara itu, Eksekutif Sous Chef Mohamad Sabri Mohamad Mahtar berkata, seramai 15 kakitangan bertungkus-lumus menyiapkan juadah berkonsepkan Selera Serantau selain menghias pepamer makanan dengan dekorasi suasana Hari Raya .

“Dengan tempahan berharga RM80 bagi setiap seorang, pengunjung boleh menikmati 260 juadah bermula daripada hidangan pembuka selera, hidangan utama dan pencuci mulut.

“Konsep kali ini sama seperti bufet Ramadan tahun lalu iaitu menyediakan hidangan tradisional Melayu dan kali ini kita menyediakan sup tulang utara sebagai tarikan utama selain Laksa Melaka serta makanan Timur Tengah di ‘Arabic Corner’,” katanya.

Dalam pada itu, tinjauan Melaka Hari Ini turut mendapati pengunjung ‘sporting’ mengenakan pakaian tradisional bagi memeriahkan suasana umpama bulan Ramadan dan Hari Raya walaupun umat Islam bakal menyambutnya dalam beberapa bulan lagi.


‘2022 tutup buku’: Imbasan Januari 2022

ALOR GAJAH – Melaka mencatat nama dalam Malaysia Book of Record apabila menghasilkan kuih bakar terpanjang di Malaysia menerusi Melaka Food Fiesta 2022.
Program anjuran Kerajaan Negeri menerusi Bahagian Promosi Pelancongan (BPP) itu berjaya menghasilkan susunan sebanyak 1,800 biji kuih bakar sepanjang 207.7 meter.

GANGSA – Kerajaan persekutuan telah meluluskan peruntukan berjumlah RM8 juta bagi pelan jangka pendek Rancangan Tebatan Banjir (RTB) di Melaka.
Mantan Perdana Menteri, Datuk Seri Ismail Sabri Yaakob berkata projek-projek RTB itu akan mula dilaksanakan segera selepas banjir surut di Melaka.

AYER KEROH – Zoo Melaka dipilih menjadi zoo perintis menerusi Program Pembiakan Khas atau dikenali sebagai ‘ex-situ’ dalam usaha menyelamatkan populasi Harimau Malaya yang terancam.
Ketua Pengarah Jabatan Perlindungan Hidupan Liar dan Taman Negara (Perhilitan), Datuk Abdul Kadir Abu Hashim berkata, bilangan Harimau Malaya di hutan pada masa kini amat membimbangkan apabila populasinya dianggarkan kurang daripada 200 ekor.

SERI NEGERI – Tahun 2022 ditetapkan sebagai tahun kecekapan pelaksanaan, kata Ketua Menteri Datuk Seri Utama Sulaiman Md Ali.
Beliau berkata, oleh sebab itu tema amanat tahun baharu 2022 mengangkap tema ‘Kecekapan Pelaksanaan Demi Kemakmuran Negeri Melaka’.

LENDU – Kerajaan negeri bercadang mewujudkan Rumah Transit di 28 Dewan Undangan Negeri (DUN) di Melaka.
Ketua Menteri, Datuk Seri Utama Sulaiman Md Ali berkata sebanyak dua unit rumah akan disediakan di setiap DUN bagi membantu mangsa yang ditimpa bencana atau keganasan rumah tangga.

AYER KEROH – Suasana sekitar Dataran Sejarah Ayer Keroh yang sebelum ini sunyi sepi kini berubah wajah dengan pembukaan pasar Malam Leypark Station di situ.
Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata, Leypark Station dibangunkan dengan konsep pasar malam seakan Jonker Walk yang popular di Bandar Hilir.

KUALA LUMPUR – Kerajaan Melaka menggariskan lima perkara keutamaan negeri itu untuk dinilai dan seterusnya diluluskan kerajaan persekutuan.
Ketua Menteri Datuk Seri Utama Sulaiman Md Ali berkata, lima perkara itu ialah Pembangunan Melaka Waterfront Economic Zone (MWEZ), Memperkasa Sektor Pelancongan serta Penjajaran Rangka Tindakan Ekonomi Digital Malaysia.
Selain lima projek keutamaan, kerajaan Melaka turut menyenaraikan 18 ‘Wishlist’ (senarai hajat) di bawah ‘Rolling Plan’ ke-3 (RP3), Rancangan Malaysia Ke-12 (RMKe-12).

JOHOR BAHRU – Sultan Ibrahim Sultan Iskandar berkenan membubarkan Dewan Undangan Negeri (DUN) Johor hari ini bagi memberi laluan kepada Pilihan Raya Negeri (PRN).
Menurut kenyataan menerusi laman Facebook The Royal Johor, pembubaran DUN Johor selaras Fasal 23 Bahagian Kedua Undang-Undang Tubuh Kerajaan Johor 1895.

KUALA LUMPUR – Kabinet hari ini memutuskan untuk membenarkan semula umat Islam mengerjakan ibadah umrah mulai 8 Feb ini, kata mantan Menteri Pelancongan, Seni dan Budaya Datuk Seri Nancy Shukri.
Beliau berkata keputusan itu dibuat berikutan kerajaan tidak berhasrat memanjangkan tempoh penggantungan perjalanan ibadah itu yang berkuat kuasa 8 Jan lepas susulan penularan jangkitan varian Omicron COVID-19.

AYER KEROH – Jabatan Bomba dan Penyelamat Malaysia (JBPM) menganugerahkan pangkat kehormat Ketua Pesuruhjaya Bomba kepada        Yang di-Pertua Negeri Melaka, Tun Seri Setia Mohd Ali Mohd Rustam.
Menerusi hantaran di Facebook Rasmi Istana Melaka, Majlis Penganugerahan Pangkat Kehormat itu disempurnakan Ketua Pengarah JBPM, Datuk Seri Mohammad Hamdan Wahid, di Seri Negeri, di sini.


Dua pekerja Bangladesh maut jengkaut terbalik

Jurucakap Jabatan Bomba dan Penyelamat Perak berkata pihaknya menerima panggilan mengenai kejadian membabitkan kedua-dua mangsa yang berusia lingkungan 30 hingga 40-an itu pada kira-kira 8.17 malam.

“Pasukan dari Balai Bomba dan Penyelamat Simpang Pulai yang tiba di tempat kejadian membuat kerja mengeluarkan mangsa-mangsa terperangkap menggunakan peralatan khas dan bantuan jengkaut pihak kilang berkenaan,” katanya dalam kenyataan di sini hari ini.

Ketua Polis Daerah Ipoh ACP Yahaya Hassan berkata mayat mangsa dihantar ke Hospital Raja Permaisuri Bainun di sini untuk bedah siasat dan pihaknya sedang mengenal pasti identiti mereka yang terlibat.


Melaka perintis aplikasi inventori pokok

SERI NEGERI 18 Mei – Melaka menjadi negeri pertama melancarkan portal dan aplikasi Mobile [email protected] dalam menyelaraskan sistem inventori pokok di negeri ini.

Ketua Menteri Datuk Seri Ab Rauf Yusoh berkata, sistem itu bakal memudahkan orang awam membuat aduan mengenai pokok yang sudah uzur dengan hanya mengimbas kod QR.

“Diharap sistem ini dapat membantu Kerajaan Negeri untuk menyediakan persekitaran kehidupan yang lebih kondusif dan pada masa yang sama menjaga alam sekitar.

“Saya yakin menerusi usaha ini orang awam lebih mudah untuk membuat aduan mengenai pokok tidak sihat kepada agensi pelaksana terlibat seperti Pihak Berkuasa Tempatan (PBT) dan Jabatan Perhutanan Negeri Melaka (JPNM),” katanya.

Beliau berkata demikian pada sidang media selepas Majlis Pelancaran Portal dan Aplikasi Mobile [email protected] di Bilik Tun Mutahir, di sini, hari ini.

Hadir sama Setiausaha Kerajaan Negeri, Datuk Wira Zaidi Johari; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin; Exco Sains, Teknologi, Inovasi dan Komunikasi Digital negeri, Fairul Nizam Roslan serta Penasihat Undang-Undang Negeri, Datuk Abdul Aziz Engan.

Ab Rauf berkata, orang awam boleh mengakses sistem berkenaan menerusi laman sesawang http://mytrees.melaka.gov.my atau menggunakan aplikali telefon pintar yang boleh dimuat turun di ‘google play store’ dan ‘app store’.

“Menerusi laman sesawang berkenaan pengguna boleh melihat peta lokasi, jumlah inventori pokok dan butiran mengenai serapan karbon keseluruhan negeri selain aduan.

“Manakala menerusi aplikasi orang awam boleh melihat jumlah inventori pokok, log masuk, pecahan jumlah inventori pokok mengikut bulan dan tahun, jumlah serapan karbon mengikut kawasan agensi pelaksana, senarai inventori pokok, peta lokasi, imbas kod QR serta ulasan selain aduan pokok.

“Kelebihan kod QR berkenaan pula, orang awam boleh mendapatkan maklumat tentang pokok berkenaan seperti nama, nombor pendaftaran inventori, usia, tarikh daftar inventori, lokasi inventori, koordinat serta nama saintifik tumbuhan itu,” katanya.


Empat ditahan disyaki jual sijil cuti sakit palsu

SHAH ALAM, 8 Feb – Polis menahan dua lelaki dan dua wanita yang dipercayai terlibat dalam kegiatan penjualan sijil cuti sakit palsu sekitar Shah Alam.

Ketua Jabatan Siasatan Jenayah Komersial Selangor ACP Azman Ali berkata dalam serbuan di sebuah rumah di Jalan Kaloi 17/17 Seksyen 17, Shah Alam, polis turut merampas sejumlah dokumen sijil cuti sakit palsu yang telah siap dicetak dan juga peralatan untuk membuat serta mencetak sijil cuti sakit.

“Antara yang dirampas ialah 62 keping sijil cuti sakit palsu, lima buah telefon bimbit pelbagai jenama, satu set komputer, satu mesin cetak dan dua  keping kad ATM,” katanya dalam kenyataan.

Katanya suspek yang berusia 22 hingga 35 tahun itu ditahan reman sehingga 11 Feb ini untuk membantu siasatan mengikut Seksyen 420 Kanun Keseksaan atas kesalahan memperdaya dengan mengemukakan dokumen yang palsu sebagai sah.

“Jika disabit kesalahan, mereka boleh dihukum penjara selama tempoh tidak kurang satu tahun dan tidak lebih 10 tahun dengan sebatan dan juga dikenakan denda,” katanya.


Harimau Malaya kencundang di tangan Vietnam

KUALA LUMPUR 12 Dis –  Rentak kemenangan skuad Harimau Malaya akhirnya terhenti selepas dikecewakan Vietnam 3-0 dalam aksi Kumpulan B Piala AFF 2020 di Stadium Bishan, Singapura malam ini.

Malaysia terlebih dahulu ketinggalan dua gol pada separuh masa pertama hasil jaringan Nguyen Quang Hai pada minit ke-32) sebelum Nguyen Cong Phuong menggandakan jaringan enam minit selepas itu.

Bersambung di babak kedua, perlawanan tampak sedikit seimbang, namun pada minit-minit akhir permainan, gawang Malaysia dibolosi lagi hasil jaringan Nguyen Hoang Duc pada minit ke-89.

Ia merupakan kekalahan pertama anak buah Tan Cheng Hoe dalam aksi Piala AFF 2020 selepas berjaya menundukkan Laos dan Kemboja pada dua aksi awal sebelum ini.

MALAYSIA: Khairul Fahmi Che Mat, Shahrul Mohd Saad (Muhammad Ariff Farhan Md Isa), Muhammad Syahmi Safari, Mohamad Aidil Zafuan Abd Radzak (kapten) (Dominic Tan), Baddrol Bakhtiar, Muhammad Safawi Rasid, Arif Aiman Mohd Hanapi, Muhammad Mukhairi Ajmal Mahadi (M Kogileswaran), Mohd Rizal Mohd Ghazali, Luqman Hakim Shamsudin (Guilherme De Paula), Muhammad Syafiq Ahmad (Muhammad Shahrel Fikri Md Fauzi).

VIETNAM: Tran Nguyen Manh, Do Duy Manh, Que Ngoc Hai (kapten), Nguyen Phong Hong Duy (Ho Tan Tai), Nguyen Cong Phuong (Nguyen Tien Linh), Nguyen Tuan Anh, Nguyen Hoang Duc, Nguyen Thanh Chung, Vu Van Thanh, Nguyen Quang Hai (Nguyen Van Toan), Phan Van Duc (Luong Xuan Truong).


Pemakaian pelitup muka dalam kawasan sekolah tidak lagi diwajibkan

KUALA LUMPUR, 10 September – Pemakaian pelitup muka di dalam bangunan dan luar bangunan dalam kawasan sekolah tidak lagi diwajibkan, sebaliknya mengikut pilihan masing-masing, kata Menteri Kanan Pendidikan Datuk Dr Radzi Jidin.

Dalam pada itu, beliau berkata maklumat lanjut berkaitan pemakaian pelitup muka di sekolah akan disertakan dalam kenyataan media yang akan dikeluarkan pada hari ini.

Radzi berkata demikian berikutan pengumuman Kementerian Kesihatan (KKM) pada 7 Sept lepas yang menetapkan bahawa pemakaian pelitup muka di dalam bangunan kini adalah atas pilihan individu.


Biasiswa bernilai RM893,000 diberikan kepada tujuh pelajar UTP

KUALA LUMPUR, 17 Mac – Biasiswa bernilai RM893,000 diberikan kepada tujuh pelajar yang mengikuti program Sarjana Sains Kejuruteraan Penggerudian bagi sesi Januari 2022 di Universiti Teknologi PETRONAS (UTP), oleh Baker Hughes, Velesto Energy Berhad dan PETRONAS.

Naib Canselor UTP Profesor Ts. Dr Mohamed Ibrahim Abdul Mutalib dalam satu kenyataan berkata UTP amat menghargai rakan industri yang menyokong universiti itu dalam membangunkan tenaga kerja mahir untuk masa depan industri berkenaan.

“Sokongan pihak industri ini menandakan hubungan dan kerjasama yang baik antara UTP dan industri selaras dengan aspirasi kami untuk diiktiraf di peringkat antarabangsa sebagai rakan kongsi pilihan untuk industri dan komuniti saintifik,” tambahnya.

Menurut kenyataan itu, dua pelajar dianugerahkan biasiswa Yayasan UTP-Baker Hughes dan Yayasan UTP-Velesto Energy Berhad masing-masing bernilai RM117,000 dan RM126,000, manakala PETRONAS menaja lima pelajar dengan biasiswa bernilai RM650,000.

Program Sarjana Kejuruteraan Penggerudian UTP melengkapkan para mahasiswa dengan pengetahuan dan kemahiran yang dipertingkatkan yang memenuhi permintaan industri minyak dan gas dalam bidang kejuruteraan penggerudian serta badan saintifik penyelidikan dan pembangunan.

Melalui penggabungan UTP dengan PETRONAS, program ini menawarkan peluang kepada pelajar untuk memiliki pelbagai sistem penyampaian yang banyak melibatkan pemain industri utama dengan teknologi canggih dan terkini.

Sempena majlis ini, penyampaian cek contoh biasiswa berkenaan telah diadakan di kampus UTP dengan dihadiri Dr Mohamed Ibrahim; Ketua Teknologi Perigi dan Jaminan Teknikal PETRONAS Jumasri Terimo; Naib Presiden Perkhidmatan Medan Minyak Asia Pasifik Baker Hughes Fadi Al-Jafari; Presiden Velesto Energy Berhad Rohaizad Darus; dan Ahli Lembaga Pemegang Amanah Yayasan UTP Anwarudin Saidu Mohamed.


Bunuh isteri, bayi: 11 individu diambil keterangan

JOHOR BAHRU, 9 Julai – Seramai 11 individu telah diambil keterangan membabitkan kes pembunuhan seorang wanita dan bayinya yang berusia tiga bulan di Kampung Bakar Batu, di sini, Isnin lepas (4 Julai).

“Ramai yang ingin mengetahui perkembangan terkini kes tersebut dan setakat ini kita telah rakam percakapan 11 orang saksi yang berada di kawasan tersebut dan yang melihat kejadian itu,” katanya ketika ditemui dalam Op Lancar di Jalan Tebrau, di sini hari ini.

Kamarul Zaman berkata suspek berusia 24 tahun itu memberikan kerjasama kepada pihak polis dan meminta orang ramai agar memberi ruang kepada pihak polis untuk melakukan siasatan serta tidak membuat sebarang spekulasi berhubung kes itu.

Pada 4 Julai lepas, lelaki yang disyaki membunuh isteri dan bayinya yang baru berumur tiga bulan, ditahan di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka di Kampung Bakar Batu.


Ibu kandung dan bapa tiri Amir dituduh esok

AYER KEROH 9 Feb – Ibu kandung dan bapa tiri kanak-kanak tujuh tahun yang dipercayai maut didera di sebuah rumah di Taman Krubong Jaya, 29 Januari lalu, akan didakwa di mahkamah, esok.

Kedua-dua suspek dijangka dibawa ke Kompleks Mahkamah Ayer Keroh, di sini, pada jam 9 pagi bagi menghadapi dua pertuduhan iaitu membunuh dan mendera.

Ketua Jabatan Siasatan Jenayah (JSJ) Melaka, Asisten Komisioner Mohd Sukri Kaman berkata, polis sudah melengkapkan kertas siasatan terhadap kedua-dua suspek dan diserahkan kepada Timbalan Pendakwa Raya hari ini bagi tindakan lanjut.

“Mereka akan dituduh esok mengikut Seksyen 302 Kanun Keseksaan dibaca bersama Seksyen 34 Kanun Keseksaan dan Seksyen 31(1) (a) Akta Kanak-kanak 2001,” katanya ketika dihubungi di sini, hari ini.

Sebelum ini, Melaka Hari Ini melaporkan, kanak-kanak itu, Zubaidi Amir Qusyairi Abd Malek, 7, didakwa lemas di dalam tong air di rumahnya dalam kejadian kira-kira 4 jam petang, namun siasatan awal polis mendapati terdapat kecederaan fizikal pada badan mangsa.

Berikutan itu, polis menahan ibu kandung dan bapa tiri mangsa berusia 32 dan 38 tahun dan direman 14 hari sehingga Jumaat ini.


Encore Klebang jadi lokasi Festival Filem Malaysia

REMBIA 12 September – Festival Filem Malaysia (FFM) yang dijadual pada 25 November hingga 2 Disember depan bakal diadakan di Encore Klebang.

Exco Pelancongan, Warisan dan Kebudayaan Negeri Datuk Muhammad Jailani Khamis berkata, festival yang julung kali diadakan di Melaka itu bakal menambah keserian penganjuran acara atau program peringkat kebangsaan di negeri ini.

“Selepas Hari Malaysia pada 16 September ini, Melaka sekali lagi akan menjadi tuan rumah bagi acara berprestij iaitu Festival Filem Malaysia di Encore, Klebang yang akan dihadiri artis dalam dan luar negara.

“Sebelum ini, kita merancang agar FFM diadakan di Perkampungan Hang Tuah Duyong, namun disebabkan lokasi yang kurang sesuai, kerajaan negeri memilih Encore Klebang bagi penganjuran itu.

Dalam pada itu, Muhammad Jailani memaklumkan sambutan Hari Krismas peringkat Negeri Melaka pada 25 Disember depan dijangka akan diadakan di Pusat Beli Belah Bebas Cukai A’Famosa, Alor Gajah.


PN lantik 14 Pengerusi Badan Perhubungan Negeri, Muhyiddin ketuai Johor

KUALA LUMPUR, 6 Jan – Seramai 14 Pengerusi Badan Perhubungan Negeri (BPN) Perikatan Nasional (PN) semalam dilantik, termasuklah Perdana Menteri Tan Sri Muhyiddin Yassin sebagai Pengerusi BPN Johor.

Setiausaha Agung PN Datuk Seri Hamzah Zainudin dalam kenyataan di Facebook miliknya berkata, kesemua lantikan dibuat oleh Pengerusi PN itu selepas bermesyuarat bersama Majlis Tertinggi PN.

“Menteri Besar Terengganu Datuk Seri Dr Ahmad Samsuri Mokhtar pula dipilih mengetuai BPN Terengganu, manakala Menteri Besar Kelantan Datuk Ahmad Yakob dilantik sebagai Pengerusi BPN Kelantan.

“Menteri Perdagangan Antarabangsa dan Industri Datuk Seri Mohamed Azmin Ali sebagai Pengerusi BPN Selangor dan Timbalan Presiden Bersatu Datuk Seri Ahmad Faizal Azumu sebagai Pengerusi BPN Perak,” katanya.

Beliau berkata mereka yang lain adalah; Menteri Besar Kedah Muhammad Sanusi Md Nor (Pengerusi BPN Kedah), Ketua Menteri Sabah Datuk Seri Hajiji Mohd Noor (Sabah), Menteri Komunikasi dan Multimedia (KKMM) Datuk Saifuddin Abdullah (Pahang) dan Pengerusi Parti Bersatu Negeri Sembilan Datuk Eddin Syazlee Shith (Negeri Sembilan).

Selain itu, Timbalan Menteri di Jabatan Perdana Menteri (Parlimen dan Undang-Undang) Datuk Shabudin Yahaya (Pulau Pinang), Pesuruhjaya PAS Perlis Mohd Shukri Ramli (Perlis), EXCO Melaka Datuk Mohd Rafiq Naizamohideen (Melaka), Pengerusi Bersatu Sarawak Senator Jaziri Alkaf Abdillah Suffian (Sarawak) dan Setiausaha Kerja Bersatu Datuk Kapten (B) Muhammad Suhaimi Yahya (Wilayah Persekutuan).- BERNAMA


Pesara guru rugi RM472,941 terpedaya sindiket ‘Love Scam’

KUANTAN, 22 Mei – Malang berganda buat seorang pesara guru wanita selepas terpedaya dengan sindiket Love Scam yang akhirnya menyebabkan dirinya terjebak dalam penipuan pinjaman wang tidak wujud sehingga mendakwa dirinya kerugian RM472,941.

Pemangku Ketua Jabatan Siasatan Jenayah Komersial Pahang DSP Yap Huat Tian berkata mangsa yang berusia 65 tahun mendakwa dirinya telah berurusan dengan tiga syarikat pemberi pinjaman wang yang diketahuinya di internet sejak Februari lepas kerana berhasrat membuat pinjaman sebanyak RM2.5 juta.

“Mangsa mendakwa wang itu bagi membantu rakan lelakinya, seorang warga Amerika Syarikat yang sedang berhadapan masalah perniagaan menyebabkan lelaki itu tidak mempunyai wang untuk membayar gaji pekerja dan cukai perniagaan.

“Lelaki itu didakwa meminta bantuan mangsa dengan janji akan memulangkan kembali wang itu selepas berjaya mencairkan aset milik bapanya,” katanya menerusi kenyataan di sini hari ini.

Mangsa seterusnya mendakwa dirinya telah dihubungi oleh individu mendakwa mereka sebagai ejen syarikat pemberi pinjaman wang tersebut yang memintanya untuk memasukkan sejumlah wang ke akaun diberikan atas pelbagai alasan termasuk bagi mengaktifkan akaun itu sebelum wang pinjaman dapat dipindahkan.

Mungkin didorong oleh perasaan kasihan kepada rakan lelakinya, mangsa membuat 49 transaksi pemindahan wang ke akaun diarahkan oleh suspek terlibat sebelum menyedari dia ditipu kerana pinjamannya masih belum diluluskan walaupun wang simpanannya habis dipindahkan seperti arahan suspek.

“Mangsa mendakwa turut diugut oleh seorang suspek apabila memaklumkan dirinya tidak mahu meneruskan pinjaman selepas berasa ragu-ragu dengan kesahihan syarikat. Mangsa akhirnya membuat laporan di Balai Polis Bentong semalam,” katanya.

Yap berkata siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan.

Beliau juga menasihatkan orang ramai untuk tidak mudah terpedaya dengan iklan perkhidmatan memberi pinjaman wang di internet, sebaliknya berurusan secara fizikal dengan syarikat peminjam berlesen sahaja bagi mengelakkan risiko ditipu. – BERNAMA


Dua mangsa kebakaran bakal terima bantuan Rumah Prihatin

DUYONG 9 Mei – Dua mangsa yang kehilangan tempat berteduh dalam kebakaran di Semabok 7 Mei lalu akan mendapat kediaman baharu menerusi bantuan Rumah Prihatin.

“Kita akan usaha untuk masukkan permohonan ganti balik rumah ini dalam Rumah Prihatin. Buat sementara waktu kita tawarkan mereka tinggal di rumah transit.

“Namun saya difahamkan mereka memilih untuk tinggal di rumah waris terdekat,” katanya ketika ditemui pada penyampaian sumbangan kepada mangsa bersama Presiden Majlis Datuk-Datuk Negeri Melaka (MDDNM) Datuk Wira Jahaya Mat dan Naib Presiden Datuk Wira Dr Ir Ahmad Zaini Mohd Amin.


Hidangan ‘rare’ penyeri buffet Ramadan Hotel LaCrista Melaka

BANDARAYA MELAKA 5 Mac. – Menu unik seperti sup torpedo, bihun sup lidah dan nasi arab kepala kambing antara hidangan lazat bakal disajikan bagi buffet Ramadan di Hotel LaCrista Melaka, bermula 13 April hingga 12 Mei depan.

Pengarah Urusan Hotel LaCrista Datuk Rosthman Ibrahim berkata, selain sajian unik itu, pihaknya juga memperkenalkan menu warisan yang sukar didapati di Melaka seperti nasi dagang Terengganu dan kurma daging Perlis bagi menarik orang ramai merasai pengalaman berbuka puasa di hotel selepas setahun negara dilanda pandemik COVID-19.

Katanya, tawaran dengan promosi serendah RM98 bagi dewasa dan RM68 untuk warga emas dan kanak-kanak, pihaknya bakal menyediakan lebih 200 menu kepada pengunjung setiap hari.

“Selain itu, kita juga memberikan promosi harga RM88 bagi harga dewasa sekiranya ada yang membuat pembelian awal (early bird) baucar sebelum 10 April.

“Buffet Iftar Juadah Warisan ini akan diadakan setiap hari sepanjang Ramadan bermula jam 7 malam dengan mematuhi segala prosedur operasi standard (SOP) yang ditetapkan,” katanya.

Rosthman berkata, pihaknya berharap melalui kempen Melakan Visit Melaka 3.0 yang akan dilaksanakan sedikit masa lagi, ia sedikit sebanyak dapat membantu mempromosikan buffet Ramadan yang disediakan pihaknya.

“Pada masa sama, kita juga berharap agar kerajaan mempertimbangkan semula sekatan rentas negeri bagi membolehkan orang luar negeri ini untuk merasai juadah buffet yang kami sediakan.

“Selain itu, kita kita turut melakukan inisiatif untuk merancakkan kembali sektor pelancongan menerusi pakej menarik bagi penginapan di hotel dengan harga serendah RM100,” katanya lagi.


Bayaran fasa 3 dan rayuan BKM bermula Selasa ini – PM

KUALA LUMPUR, 16 September – Pembayaran Fasa 3 dan rayuan Bantuan Keluarga Malaysia (BKM) akan dikreditkan ke dalam akaun penerima mulai Selasa ini secara berperingkat, kata Perdana Menteri Datuk Seri Ismail Sabri Yaakob.

Menurutnya pembayaran berjumlah RM2.2 bilion ini akan memanfaatkan seramai 8.7 juta penerima terdiri daripada penerima sedia ada kategori isi rumah, warga emas bujang atau tiada pasangan, bujang serta mereka yang telah lulus rayuan.

“Kerajaan sentiasa mengutamakan kebajikan seluruh Keluarga Malaysia terutama ketika negara berdepan dengan cabaran kenaikan inflasi dan krisis geopolitik yang memberi kesan menyeluruh terhadap rantaian global.

Perdana Menteri berkata untuk BKM Fasa 3, setiap penerima sedia ada bakal menerima sehingga RM900, manakala lebih 80,000 penerima yang diluluskan rayuan akan menerima sehingga RM2,350 mengikut kategori kelayakan, termasuk Bantuan Tunai Tambahan yang diumumkan kerajaan, Jun lepas.

“Kerajaan kekal komited dalam memastikan kesejahteraan Keluarga Malaysia terutamanya kumpulan sasar dengan aspek jaringan keselamatan sosial akan terus diberi tumpuan di dalam Bajet 2023,” katanya.


PM sertai 300 jemaah tunai solat Aidiladha di Masjid Negara

KUALA LUMPUR 20 Julai – Perdana Menteri Tan Sri Muhyiddin Yassin hari ini menunaikan solat sunat Aidiladha di Masjid Negara di sini bersama 300 jemaah.

Ketibaan perdana menteri yang berjubah putih pada 8.16 pagi bersama isteri Puan Sri Noorainee Abd Rahman, disambut Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri serta Imam Besar Masjid Negara Ehsan Mohd Hosni.

Muhyiddin dan para jemaah kemudiannya bertakbir raya sebelum menunaikan solat sunat Aidiladha yang dilaksanakan dengan mematuhi prosedur operasi standard (SOP) yang ditetapkan dan diimamkan oleh Ehsan.

Sementara itu, Ehsan ketika menyampaikan khutbah Aidiladha bertajuk ‘Cabaran dan Pengorbanan’ berkata Allah SWT telah menganugerahkan pelbagai kenikmatan kepada negara termasuk menyambut Aidiladha pada hari ini walaupun pandemik COVID-19 masih belum reda.

“Pada tahun ini kita masih menyambut Aidiladha dalam suasana yang mencabar dan kawalan pergerakan yang masih lagi diteruskan berikutan bilangan kes harian yang masih tinggi dan tidak menentu. Jagalah diri dan kesihatan,” katanya.

Ehsan juga menyeru para jemaah agar bersama-sama bermunajat kepada Allah SWT bagi memohon pertolongan supaya wabak dan musibah yang sedang melanda negara, diangkat.


Tanah runtuh di Batang Kali kejadian kedua terbesar libatkan jumlah mangsa maut

KUALA LUMPUR, 26 Disember – Kejadian tanah runtuh di tapak perkhemahan Father’s Organic Farm di Batang Kali dekat sini pada 16 Dis lepas merupakan kejadian kedua terbesar melibatkan jumlah mangsa maut selepas runtuhan Kondominium Highland Towers pada 1993 yang mengorbankan 48 nyawa.

Tragedi pada kira-kira pukul 2.30 pagi 16 Dis itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan.

Kejadian menyayat hati itu meragut 18 nyawa individu dewasa dan 13 kanak-kanak, dengan 20 mayat ditemukan di sektor A, satu sektor B dan 10 lagi di sektor C di kawasan perkhemahan tersebut.

Menurut Komander Pasukan Mencari Dan Menyelamat Khas Malaysia (SMART), Mohd Khairul Jamil ketika menerima panggilan kecemasan berhubung kejadian berkenaan, pihaknya agak terkejut apabila diberitahu jumlah mangsa yang terlibat adalah 100 orang.

“Kebiasaannya sebelum ini kejadian runtuhan hanya melibatkan seramai tiga atau empat orang mangsa, bila diberitahu 100 orang mangsa terlibat dalam kejadian pada hari itu ia amat mengejutkan saya.

“Kemudian saya mengarahkan satu pasukan 10 anggota yang diketuai oleh Ketua Sektor Heavy USAR SMART, Mohamad Hafiezul Abdul Halim ke lokasi kejadian. Kejadian di Batang Kali ini merupakan kejadian kedua terbesar melibatkan mangsa yang terkorban selepas Highland Towers,” katanya dalam “Rancangan Apa Khabar Malaysia” terbitan Bernama TV hari  ini.

Dalam pada itu Mohamad Hafiezul berkata peranan pasukan beliau di lokasi kejadian adalah untuk memberi bantuan dari segi kepakaran dan khidmat nasihat agar kerja-kerja mencari dan menyelamat dapat dijalankan dengan lebih berkesan.

Beliau berkata antara alatan yang dibawa oleh pasukannya pada hari pertama kejadian adalah “structural movement sensor” yang mengawasi pergerakan tanah yang boleh membahayakan pasukan penyelamat.

“Antara lain pasukan kami juga yang memberi nasihat agar jentera berat digunakan dalam kerja mencari susulan ketebalan tanah yang dianggarkan sehingga 20 meter,” katanya.


Pakar motivasi, Azizan Osman cerita pengalaman hampir maut akibat COVID-19

KUALA LUMPUR, 28 Jan. – Pakar motivasi terkenal Datuk Azizan Osman menerusi satu hantaran yang dimuat naik di laman Facebooknya, menceritakan pengalaman beliau yang hampir menemui ajal akibat dijangkiti COVID-19.

Menerusi hantaran itu beliau menceritakan detik-detik beliau bertarung nyawa apabila terpaksa dibantu mesin pernafasan semasa dirawat dan menyifatkan situasi itu bagaikan diberi peluang kedua untuk terus hidup.

“COVID hampir meragut nyawa saya! 1.44pm, Jumaat 15 Januari – Saya dah hampir maut! Nafas saya sesak! Doktor kata peluang saya amat tipis! Saya dan keluarga diuji dengan virus COVID-19,” katanya menerusi hantaran itu.

“Masa itulah saat penentu untuk pergi atau kekal… tak boleh bernafas, tak boleh tarik, tak boleh hembus, hanya gunakan mesin (mesin pernafasan) untuk terus survive (hidup) dan fight (berjuang) dengan otak, emosi dan diri,” tambahnya.

Beliau yang juga pengasas syarikat RichWorks berkata 31 anggota keluarganya juga dijangkiti COVID, malah ibu mentuanya telah meninggal dunia akibat virus itu.


KDN bakal wujudkan sistem ‘eLocker’ tangani pemerdagangan manusia

KUALA LUMPUR, 15 Dis – Kementerian Dalam Negeri (KDN) akan mewujudkan sistem baharu dinamakan ‘eLocker’ selaras dengan usaha mengekang aktiviti pemerdagangan manusia di negara ini.

Menteri berkenaan Datuk Seri Hamzah Zainudin berkata sistem itu akan merangkumi data warga asing yang bekerja di negara ini antaranya maklumat peribadi, lokasi keberadaan serta status pekerjaannya.

“Apabila seseorang masuk ke Malaysia, menerusi eLocker ini, kita akan tahu keberadaannya, siapa dia, keluarga dia, kampung dia, dan kalau kerja di sini (Malaysia) akan dapat tahu sama ada mereka dapat gaji atau tidak.

“Menerusi eLocker juga, apa sahaja kesalahan yang dilakukan majikan kita pasti boleh ambil tindakan sewajarnya dengan secepat mungkin,” katanya ketika menggulung perbahasan Rang Undang-Undang Antipemerdagangan Orang dan Antipenyeludupan Migran (Pindaan) 2021 di Dewan Rakyat hari ini.

Terdahulu, Hamzah ketika membentang pindaan terhadap Akta Antipemerdagangan Orang dan Antipenyeludupan Migran 2007 (ATIPSOM) itu berkata ia antaranya meliputi peningkatan hukuman penjara iaitu antara 15 hingga 20 tahun bagi kesalahan pemerdagangan orang dan penyeludupan migran.

Selain itu, beliau berkata bagi kesalahan yang lebih berat, bentuk peningkatan hukuman dicadangkan adalah hukuman penjara maksimum sehingga 30 tahun atau bersamaan dengan hukuman penjara seumur hidup dan boleh dikenakan sebatan.

“Cadangan peningkatan hukuman penjara serta pengenaan hukuman sebatan ini menunjukkan keseriusan kerajaan bagi memastikan pelaku jenayah keji ini dikenakan hukuman yang setimpal dengan perbuatan mereka,” katanya.

Beliau berkata pindaan juga dicadangkan ke atas kesalahan penyeludupan migran yang lebih berat dilakukan penjawat awam semasa menjalankan tugasnya bagi menunjukkan keseriusan kesalahan penyalahgunaan kuasa.- BERNAMA


Tukang gunting rambut didakwa bunuh teman wanita

IPOH, 21 Okt – Seorang tukang gunting rambut didakwa di Mahkamah Majistret di sini hari ini atas pertuduhan membunuh teman wanitanya minggu lepas.

Bagaimanapun tiada pengakuan direkodkan daripada M. Krishnaa Kumar, 24, sebaik pertuduhan dibacakan di hadapan Majistret Jesseca Daimis kerana kes bunuh di bawah bidang kuasa Mahkamah Tinggi.

Tertuduh didakwa menyebabkan kematian M. Shankavi, 23, dalam kawasan semak berhampiran Jalan Besar Tambun di sini antara pukul 3.11 pagi 8 Okt hingga 5.25 pagi 12 Okt lepas.

Sebelum ini media melaporkan mayat wanita ditemukan dalam kawasan semak selepas pihak polis menerima maklumat pada 5.25 pagi mengenai sebuah kereta yang terbabas di tepi longkang.

Semasa anggota polis tiba untuk menjalankan siasatan mengenai kemalangan itu, mereka menjumpai satu mayat reput dalam kawasan semak dengan jarak lebih kurang dua meter dari lokasi kereta yang dipandu seorang lelaki itu terbabas.


TLDM gerak MV Mega Bakti bantu cari kapal selam TNI

KUALA LUMPUR 22 April. – Sebuah kapal penyelamat kapal selam Tentera Laut Diraja Malaysia (TLDM) iaitu MV Mega Bakti diatur gerak pagi tadi bagi membantu Indonesia dalam pencarian kapal selam milik Angkatan Laut Tentera Indonesia (TNI), KRI Nanggala, yang terputus hubungan dan hilang di perairan utara Pulau Bali.

Menurut kenyataan Kementerian Pertahanan (Mindef) hari ini, MV Mega Bakti telah belayar dari Jeti Operasi Markas Pemerintahan Kapal Selam, Teluk Sepanggar, Kota Kinabalu, Sabah dan dijangka tiba di lokasi operasi pada 3 petang, 25 April ini.

“Operasi mencari dan menyelamat (SAR) yang diketuai Komander TLDM Mohd Hairul Fahmy Yob selaku koordinator pasukan penyelamat itu melibatkan 54 kru yang terdiri daripada 10 pegawai dan staf perubatan Angkatan Tentera Malaysia dan 44 kru MV Mega Bakti.

“TLDM turut akan mengadakan solat hajat dan memanjatkan doa ke atas keselamatan anak-anak kapal dan agar kapal selam tersebut segera ditemukan,” demikian menurut kenyataan itu.

Operasi SAR ini adalah yang kedua melibatkan MV Mega Bakti selepas terlibat dalam pencarian MH370 yang dilaporkan hilang di Lautan Hindi pada 2014.

Antara keupayaan serta peralatan SAR dalam kapal tersebut ialah Distress Submarine Ventilation Depressurrized System, GPS Intelligent Buoy (GIB) System – Localisation of Pinger dan Intervention Remotely Operated Vehicle (IROV) with LARS operating Depth 650m, ELSS Pod dan Dive Decompression Chamber.

Terdahulu, Menteri Kanan Pertahanan Datuk Seri Ismail Sabri Yaakob menghubungi rakan sejawatannya di Indonesia, Prabowo Subianto bagi menyampaikan rasa simpati terhadap warga TNI susulan insiden tersebut dan menghantar bantuan sebagai negara sahabat.

“Mindef melalui TLDM memberi sepenuh komitmen ke atas operasi SAR ini dan ketersediaan TLDM membuktikan sebarang asetnya boleh diatur gerak dalam semua aspek pengoperasian dalam masa yang singkat.

“Selain menekankan pendekatan diplomasi pertahanan, operasi SAR ini juga menunjukkan komitmen TLDM kepada komuniti antarabangsa berkaitan tugas dan tanggungjawab negara pengendali kapal selam di dunia,” menurut kenyataan itu.

Dipercayai seramai 53 kru berada dalam kapal selam berkenaan yang dilaporkan terputus hubungan pada 4.30 pagi tadi di sekitar 96 kilometer di perairan Bali, ketika sedang menjalani latihan torpedo.


Agong berkenan lawat Zoo Negara

KUALA LUMPUR, 28 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli melawat Zoo Negara hari ini.

Seri Paduka yang berangkat tiba di lokasi itu pada 9.40 pagi, berkenan meluangkan masa lebih dua jam bagi menyaksikan pertunjukan haiwan serta melihat persekitaran kawasan pameran Zoo Negara.

Ketibaan Al-Sultan Abdullah disambut Menteri Tenaga dan Sumber Asli Datuk Dr Shamsul Anuar Nasarah, Ketua Pengarah Jabatan Perlindungan Hidupan Liar dan Taman Negara Semenanjung Malaysia (Perhilitan) Datuk Abdul Kadir Abu Hashim dan Presiden Zoo Negara Datuk Sr Zaharin Md Arif.

Al-Sultan Abdullah memulakan lawatan dengan menyaksikan pertunjukan haiwan di Show Amphitheatre diikuti majlis penyampaian sumbangan replika cek daripada beberapa syarikat tempatan kepada Zoo Negara.

Seri Paduka turut berkenan beramah mesra dan menyantuni wakil syarikat penaja tersebut iaitu Foodpanda Sdn Bhd, 99 Speed Mart Sdn Bhd, Sime Darby Oils Sdn Bhd dan OCBC Al-Amin Bank Berhad.

Bagi tujuan membantu konservasi haiwan di Zoo Negara, Foodpanda Sdn Bhd menaja RM200,000 untuk panda gergasi; 99 Speed Mart Sdn Bhd (RM123,084) untuk dua badak air; Sime Darby Oils Sdn Bhd (RM65,000) untuk dua Orang Utan Sumatera dan Harimau Malaya, serta OCBC Al-Amin Bank Berhad menaja RM40,000 bagi Tapir Malaya.

Dalam pada itu, Al-Sultan Abdullah turut menzahirkan penghargaan atas sumbangan syarikat-syarikat berkenaan dan menyeru syarikat tempatan lain khususnya milik dan berkaitan kerajaan serta multinasional supaya membantu Zoo Negara menampung perbelanjaan dan keperluan hariannya.

Usai majlis tersebut, Al-Sultan Abdullah berkenan melawat beberapa kawasan pameran dan memberi makanan kepada haiwan seperti burung upeh (stork) dan zirafah.

Sebelum mengakhiri lawatan, Seri Paduka ke Pusat Konservasi Giant Panda dan memberi makan kepada dua ekor beruang panda gergasi iaitu Fu Wa dan Feng Yi yang dipinjamkan oleh kerajaan China pada 2014 menerusi Program Perjanjian Bersama Konservasi Antarabangsa Panda Gergasi.

Dibuka pada umum sejak November 1963, Zoo Negara diuruskan oleh Malaysian Zoological Society dan menampung kira-kira 5,137 spesimen daripada 476 spesies mamalia, burung, reptilia, amfibia dan ikan di kawasan seluas 110 hektar.

Melalui harga tiket RM45 untuk setiap pengunjung dewasa dan RM18 bagi kanak-kanak berumur tiga hingga 12 tahun, Zoo Negara menerima anggaran 1,500 pengunjung pada hujung minggu serta cuti umum dan 500 pengunjung pada hari biasa.

Sementara itu, Timbalan Presiden Zoo Negara Rosly Ahmat Lana berkata Zoo Negara menampung keperluan harian haiwan merangkumi makanan, ubat-ubatan, penyelenggaraan dan gaji pekerja yang menelan kos RM1.2 juta setiap bulan, melalui pelbagai sumber kewangan termasuk tajaan daripada pihak tertentu.- BERNAMA


Keputusan audit keselamatan treler nahas pelajar USAS diketahui minggu depan

KUALA TERENGGANU, 22 Mei – Keputusan Pemeriksaan dan Audit Keselamatan (JISA) terhadap treler yang terlibat dalam kemalangan hingga menyebabkan lima pelajar Universiti Sultan Azlan Shah (USAS) maut di Lebuh raya Utara Selatan pada 12 Mei lepas akan diketahui minggu depan.

Ketua Pengarah Jabatan Pengangkutan Jalan (JPJ) Datuk Zailani Hashim berkata ketika ini pihaknya sedang mengumpulkan maklumat berkaitan KJR (Keselamatan Jalan Raya) dan aspek keselamatan kenderaan perdagangan terhadap treler yang membawa muatan besi tersebut.

Beliau berkata JPJ juga sedang memeriksa sama ada treler tersebut ada melalui ujian di Pusat Pemeriksaan Kenderaan Berkomputer (Puspakom) dan mematuhi semua peraturan serta spesifikasi ditetapkan.

“Hanya selepas semua pemeriksaan ini selesai dijalankan, barulah kita boleh buat keputusan sama ada treler ini mematuhi peraturan atau tidak… kita akan jelaskan dalam satu kenyataan nanti.

“Setiap kenderaan sama ada lori, treler atau bas mempunyai kompleksiti pemeriksaan berbeza apatah lagi treler itu sudah rosak, jadi bahagian yang kita mahu periksa ini seperti brek dan klac perlu dilihat dengan terperinci sama ada memenuhi spesifikasi kejuruteraan automobil JPJ yang ditetapkan,” katanya kepada pemberita selepas menghadiri majlis sambutan Aidilfitri JPJ Terengganu di sini hari ini.

Dalam kemalangan berhampiran Terowong Menora dekat Kuala Kangsar itu, lima pelajar USAS meninggal dunia iaitu Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Muhammad Nabil Haikal Muhammad Fariz, 19; Ahmad Akmal Ahmad Mokhlis, 20 dan Iqbal Hasnun Halimi, 23, selepas kereta dinaiki mereka terbakar selepas dirempuh treler dari arah belakang.

Ditanya tentang tindakan JPJ berikutan kekerapan kemalangan disebabkan kenderaan berat sejak akhir-akhir ini, Zailani berkata JPJ sentiasa menggunakan pendekatan advokasi dan penguatkuasaan di lapangan.

“Orang ramai juga dialu-alukan untuk menghantar aduan kepada JPJ melalui aplikasi e-Aduan kerana sistem ini dapat membantu mengenal pasti pesalah dengan lebih pantas dan tepat iaitu kurang 48 jam dari tempoh aduan dibuat,” katanya. – BERNAMA


DUN Asahan: 10,000 langkah kearah kesihatan

ASAHAN 20 Julai – Program Jom Bersama YB Along Berjalan 10,000 Langkah, 17 Julai lalu, mendapat sambutan menggalakkan daripada penduduk Dewan Undangan Negeri (DUN) Asahan.

Ahli Dewan Undangan Negeri (ADUN) Asahan, Fairul Nizam Roslan berkata, program berkenaan telah mendapat penyertaan 300 peserta yang terdiri daripada penduduk DUN Asahan, pelajar sekolah dan masyarakat Orang Asli.

Katanya, program bermula seawal jam 7.30 pagi bagi sesi pendaftaran dan peserta berkumpul diarahkan untuk berkumpul di Padang Awam Rumah Awam Pondok Batang.

“Kita mendapat penyertaan sangat menggalakkan khususnya dalam kalangan penduduk di DUN Asahan sendiri, terima kasih semua yang hadir, juga kepada Penasihat Menteri Kesihatan, Datuk Iruan Zulkifli kerana sudi hadir memeriahkan program,” katanya.

Fairul bersama Iruan yang diiringi Pengarah Kesihatan Negeri Dr Rusdi Abdul Rahman dan Kepimpinan masyarakat setempat kemudian mengadakan lawatan kerja ke Klinik Kesihatan dalam DUN Asahan.

“Alhamdulillah terima kasih atas ambulans untuk Klinik Kesihatan Nyalas dan perhatian daripada Kementerian Kesihatan Malaysia (KKM) berkenaan dengan perkara penting untuk kemudahan dan keselesaan di klinik-klinik untuk rakyat DUN Asahan,” katanya.


Tiada seorang pun Ahli Parlimen beri notis bahas isu banjir – Azhar

KUALA LUMPUR, 22 Dis – Yang Dipertua Dewan Rakyat Tan Sri Azhar Azizan Harun menafikan beliau menolak usul membahaskan isu banjir pada hari terakhir persidangan Dewan Rakyat Isnin lepas.

Azhar menjelaskan bahawa bagi hal-hal tergempar dan diperlukan untuk dirundingkan secara tergempar, satu usul di bawah Peraturan-Peraturan Majlis Mesyuarat 18 (1) perlu dibuat kepada beliau iaitu sehari awal, sebelum persidangan berlangsung.

“Untuk hal banjir ini, Ahli-Ahli Parlimen boleh sahaja memberikan notis kepada saya melalui WhatsApp dan sebagainya sebelum hari tersebut (20 Dis).

“Malah, satu usul bertulis boleh sahaja dibuat pada pagi 20 Dis 2021. Namun, tidak ada seorang pun yang berbuat demikian,” katanya dalam kenyataan hari ini.

Beliau berkata dalam aturan urusan mesyuarat pada hari itu, pembentangan Rang Undang-Undang Pencegahan dan Pengawalan Penyakit Berjangkit (Pindaan) 2021 merupakan satu-satunya agenda yang disenaraikan.

Namun, pembentangan pindaan rang undang-undang itu tidak dapat dibuat kerana proses libat urus antara Menteri Kesihatan Khairy Jamaluddin dengan pihak pembangkang belum tamat serta terdapat isu-isu mengenainya perlu diselesaikan.

Azhar berkata usul diperlukan bagi membolehkan beliau mengemukakan masalah kepada Dewan Rakyat untuk dibahaskan dan dijawab oleh menteri serta membolehkan menteri yang berkenaan membuat persiapan bagi menjawab perkara yang dibangkitkan semasa perbahasan.

Katanya, usul juga diperlukan untuk sesuatu masalah itu dibahaskan dengan bertatacara dan sempurna bagi menghalang Ahli Parlimen membahaskan perkara yang tidak berkaitan dengan isu dalam usul tersebut.

“Saya bukannya hendak mengekang hak Ahli-Ahli Parlimen daripada membahaskan isu-isu semasa yang penting dan yang perlu disegerakan, namun Dewan Rakyat tidak sepatutnya dijatuhkan martabatnya menjadi kedai kopi dengan membangkitkan apa sahaja isu secara sewenang-wenangnya tanpa mematuhi Peraturan Mesyuarat.

“Tidak ada Parlimen di negara-negara Komanwel yang membahaskan apa-apa isu yang dipetik daripada udara sesuka hati dan pada bila-bila masa sahaja tanpa mengikut peraturan dan aturan urusan mesyuarat,” katanya.

Azhar berkata beliau komited kepada pembahasan terbuka mengenai apa juga isu dan masalah yang dihadapi rakyat, malah telah mewujudkan 10 Jawatankuasa Pilihan Khas semasa serta mengadakan sekretariat buat pertama kalinya dalam sejarah Parlimen Malaysia bagi membolehkan proses semak dan imbang diperkukuhkan.


22,980 bilik hotel di Melaka tampung pengunjung

BANDARAYA MELAKA 10 April – Sebanyak 22,980 bilik hotel ditawarkan sektor pelancongan di Melaka bagi menampung keperluan pelancong dalam dan luar negara pada Fasa Peralihan ke Endemik.

EXCO Pelancongan negeri, Datuk Muhammad Jailani berkata, sasaran 5.6 juta kedatangan pelancong ke negeri ini tahun ini mampu dicapai dan meningkat secara mendadak selepas sambutan Aidilfitri.

Katanya, ia berikutan melihatkan pada perkembangan sektor pelancongan sejak Fasa Peralihan ke Endemik 1 April lalu, jalan raya di negeri ini mulai sesak terutama pada hujung minggu.

“Situasi ini sangat berbeza dengan Ramadan dua tahun lepas dan kedatangan ramai pengunjung ini akan memberi impak positif kepada semua pemain industri,” katanya.

Beliau berkata demikian kepada pemberita di sini selepas melancarkan Bufet Ramadan Nostalgia Selera Kampung The Straits Hotel & Suites Melaka di sini. kepada pemberita di sini hari ini.


Gilap permata Tanjung Bidara

TANJUNG BIDARA 29 Oktober – Terlatak di gigi perairan Selat Melaka, Dewan Undangan Negeri (DUN) Tanjung Bidara sudah terkenal sebagai antara lokasi pelancongan sejak berdekad-dekad lamanya.

Walaupun tidak terkenal seperti pantai peranginan lain di negara ini, namun suasana perkampungan tepi pantai yang bersih dan masih dikelilingi tumbuhan menghijau menjadikan Tanjung Bidara kekal relevan sebagai lokasi persinggahan untuk lari dari hiruk pikuk kota.

Mengembangkan lagi potensi pelancongan menjadi antara misi Ahli Dewan Undangan Negeri (Adun) Tanjung Bidara, Datuk Seri Ab Rauf Yusoh sebaik diberi mandat menjadi wakil rakyat di kawasan itu.

Beliau berkata, untuk menjadikan Tanjung Bidara sebagai antara destinasi pelancongan terulung pelbagai tumpuan dan perhatian perlu diberikan terutamanya dalam aspek naik taraf infrastruktur.

Katanya, antara tumpuan utama ketika ini ialah terhadap dua produk iaitu Kompleks Falak Al-Khawarizmi di Balik Batu dan Pusat Konversasi Dan Penerangan Penyu di Padang Kemunting.

Jelas beliau, kedua-dua produk ini merupakan antara permata terpenting di Tanjung Bidara memandangkan ia merupakan tarikan yang tidak banyak ada di mana-mana tempat.

“Jadi, saya melihat adanya keperluan untuk kita lakukan penambahbaikan dan menaik taraf kawasan-kawasan tarikan seperti ini supaya ia kekal relevan untuk menarik pelancong,” katanya.

Tambah Ab Rauf, bagi memulakan penambahbaikan di setiap kawasan pelancongan yang ada di Tanjung Bidara termasuk chalet dan inap desa, pihaknya telah mengadakan pertemuan dengan pihak berkepentingan dalam sektor itu bagi mendapatkan maklumat terperinci.

Katanya, maklum balas dan maklumat daripada setiap penggiat pelancongan amat diperlukan supaya panduan penambahbaikan itu boleh diguna pakai untuk semua dalam memberikan perkhidmatan yang baik kepada pelancong-pelancong.

“Kita mahu melihat kawasan pelancongan di Tanjung Bidara menerima pengiktirafan. Pengiktirafan itu bukan bermaksud seperti hotel empat bintang atau lima bintang, tetapi ia lebih kepada pengiktirafan oleh pelancong dari sudut perkhidmatan, tarikan dan kemudahan disediakan.

“Apa yang pasti, imej tradisi kawasan ini dari Tanjung Bidara hinggalah ke Padang Kemunting dan Pengkalan Balak akan terus dikekalkan,” katanya.

Dalam pada itu, Ab Rauf yang juga Exco Kanan Pelaburan, Perindustrian, Pembangunan Usahawan dan Koperasi Negeri berkata, dalam memacu pertumbuhan ekonomi penduduk Tanjung Bidara, sebuah kawasan perindustrian baharu akan dibangunkan di kawasan itu.

Selain itu, katanya, kawasan industri sedia ada juga akan ditambah baik dan dinaik taraf terutamanya membabitkan industri kecil dan sederhana (IKS) yang akan menyumbang kepada ekonomi masyarakat setempat.

“Jika melihat daripada sudut perancangan jangka panjang, sekiranya hubungan jambatan dari Sumatera ke Melaka direalisasikan, ia akan memberikan satu suntikan ekonomi yang amat besar.

“Jadi itu perancangan jangka panjang, untuk jangka pendek, kita bukan sahaja akan bermula dengan menaik taraf industri sedia ada, bahkan kita juga akan memberi perhatian terhadap aspek infrastruktur terutamanya kualiti jalan raya di kawasan ini,” katanya.

Karier:-
– Exco Kanan Pelaburan, Perindustrian, Pembangunan Usahawan dan Koperasi (2021 – kini)
– Ahli Dewan Undangan Negeri Tanjung Bidara (2021 – kini)
– Usahawan


PM ajak rakyat terus jaga kesihatan diri, planet

KUALA LUMPUR, 7 April – Perdana Menteri Datuk Seri Ismail Sabri Yaakob hari ini menyeru rakyat untuk memastikan kesihatan diri dan planet terus terjaga demi kesejahteraan masyarakat dan generasi akan datang.

Bersempena Hari Kesihatan Sedunia 2022 yang disambut hari ini, Ismail Sabri berkata diri dan kualiti alam sekitar adalah penentu utama kesihatan.


Polis tahan remaja lari dari pemeriksaan jalan raya, langgar anggota

SEREMBAN, 13 Mei – Seorang remaja ditahan selepas melanggar seorang anggota polis ketika cuba melarikan diri dari pemeriksaan jalan raya di Jalan Batu 1, Jalan Pantai, Port Dickson dekat sini awal pagi tadi.

Ketua Polis Daerah Port Dickson Supt Aidi Sham Mohamed berkata dalam kejadian pada pukul 1.15 pagi itu, remaja berusia 19 tahun yang menunggang motosikal jenis Yamaha Y15 itu ditahan bagi tujuan pemeriksaan sebelum dia bertindak melarikan diri dan melanggar seorang anggota menyebabkan dia turut terjatuh mengenai penghadang jalan.

“Anggota polis yang dilanggar mengalami kecederaan di kepala manakala remaja terbabit cedera di bahu dan kaki akibat terjatuh dari motosikalnya. Kedua-dua mangsa dibawa ke Hospital Port Dickson untuk mendapatkan rawatan.

“Siasatan mendapati suspek melarikan diri kerana tidak mempunyai lesen memandu. Semakan terhadapnya mendapati tiada rekod jenayah lampau dan saringan ujian air kencing adalah negatif dan direman tiga hari bermula hari ini,” katanya dalam kenyataan di sini, hari ini.

Aidi Sham berkata kes disiasat di bawah Seksyen 186 Kanun keseksaan kerana menghalang tugas penjawat awam selain menasihati orang ramai supaya tidak membuat sebarang tindakan yang mendatangkan bahaya kepada diri dan pengguna jalan raya yang lain.


Selamat Menjawab Buat Calon SPM : Pastikan Kecemerlangan Milik Anda

PERTAMANYA, penulis mengucapkan ‘Selamat Menjawab’ kepada semua calon-calon Sijil Pelajaran Malaysia (SPM), Sijil Vokasional Malaysia (SVM) dan Sijil Tinggi Agama Malaysia (STAM) di seluruh negara yang akan mula menduduki peperiksaan pada Isnin ini.

Semoga hari-hari akhir persekolahan ini dan sepanjang tempoh peperiksaan ini, pastinya calon-calon SPM, SPV dan STPM ini akan lebih tabah, tenang, sabar, bersemangat dan yakin di dalam menempuh ujian ini.

Diharapkan artikel ini juga akan menjadi buah tangan istimewa dan cenderahati unggul buat seluruh calon, para sahabat ibu bapa dan juga para pendidik. Semoga kita dapat bersama-sama membantu anak-anak kita menghadapi perjuangan mereka dan berusaha memutuskan rantaian COVID-19 ini.

Menurut Menteri Kanan Pendidikan, Dr Mohd Radzi Md Jidin menjelaskan bahawa jumlah calon yang berdaftar untuk menduduki SPM 2020 adalah seramai 400,445 pelajar, manakala SVM pula seramai 8,371 pelajar dan STAM adalah seramai 7,996 orang pelajar.

Melalui tempoh peperiksaan ini, marilah kita sebagai ibu bapa bersama-sama memastikan tahap kesihatan serta keselamatan anak-anak serta mendoakan kejayaan mereka. Semoga anak-anak ini akan terus konsisten, tenang dan berasa yakin untuk menempuhi cabaran akhir bagi sesi pembelajaran di sekolah menengah.

Di Malaysia, wabak COVID-19 telah memberikan kesan yang besar kepada sistem politik, ekonomi, sosial, kesihatan dan pendidikan negara. Sesungguhnya pandemik COVID-19 ini juga telah banyak mengubah lanskap kehidupan manusia hari ini serta memberikan kita pelbagai pengalaman dan pengajaran.

Pandemik COVID-19 adalah sejarah dunia yang anak-anak kita terlibat dalam sejarah ini termasuk kita semua. Tidak terbayang difikiran kita pelbagai cabaran yang mereka harungi sebegini rupa. Namun kita perlu hadapinya dengan tenang, sabar dan redha.

Sepanjang tempoh PKP sejak bermula 18 Mac 2020 tahun lalu hingga kini, sebahagian rakyat kita juga telah mengalami tekanan psikologi yang meliputi rasa takut (fear), cemas (panic), tertekan (stress), bimbang (anxious) dan murung (depress).

Sebagai ibu bapa, kita perlu membantu anak-anak kita mengharunginya tempoh peperiksaan mereka ini dengan selamat dan lancar selain meraih keputusan peperiksaan yang cemerlang. Bantuan yang paling penting ketika tempoh peperiksaan ini ialah pematuhan SOP COVID-19 sama ada di rumah, di sekolah, di asrama mahupun di luar rumah.

Sedikit kecuaian ini, pastinya akan mampu mengganggu bukan sahaja anak-anak kita, malah rakan-rakan yang lainnya. Baik diri kita mahu pun anak kita, semuanya mesti mengambil peranan memastikan kesihatan dan keselamatan kita dalam keadaan yang baik serta berusaha memutuskan rantaian COVID-19 dengan lebih serius.

Sebaik-baiknya ibu bapa memberikan anak-anak ini peluang untuk membuktikan kejayaan mengikut tahap keupayaan dan kekuatan mereka. Janganlah ibu bapa meletakkan harapan yang tinggi kerana ini bakal memberikan risiko tekanan emosi pada anak-anak kita.

Bagi ibu bapa yang anak-anaknya tinggal di asrama, janganlah tunjukkan kesedihan dan ratapan kerinduan pada anak-anak. Hal ini mampu mengganggu emosi dan kosentrasi mereka. Apa yang ibu bapa perlu lakukan ialah anda perlu menjadi lebih kuat dan positif.

Galakkan anak-anak kita berjuang hingga ke garisan penamat dengan lancar. Tunjukkan kepada mereka bahawa kita sebagai ibu bapa adalah model dan idola kekuatan mereka.
Kawal emosi ketika berhubung dengan anak-anak dan yang paling penting jangan kongsikan masalah atau aktiviti kita di rumah yang boleh mengundang perasaan terkilan pada anak-anak kita.

Memetik perkongsian sahabat baik saya Cikgu Nasaruddin Rahmat (2021) yang menjelaskan bahawa pelajar-pelajar ini sedang mencipta sejarah, maka pastikan mereka meraih sejarah yang manis dan kenangan yang indah dalam hidup mereka. Setidak-tidaknya, kita juga menjadi sebahagian dari lakaran sejarah mereka.

Norma baharu dan Perintah Kawalan Pergerakan (PKP) juga telah menyebabkan sistem pendidikan negara kita ke arah menggunakan teknologi secara maksima melalui pembelajaran dalam talian. Pelajar sekolah dan juga mahasiswa universiti mengikuti kelas secara dalam talian.

Penulis merumuskan bahawa bahawa kaedah pembelajaran secara dalam talian amat signifikan. Kalau dahulunya ia merupakan kaedah luar biasa, tetapi kini ianya telah menjadi norma baharu oleh semua pelajar, guru, mahasiswa dan pensyarah.

Penulis mendapati banyak kajian yang dilakukan ketika pandemik ini menunjukkan bahawa pembelajaran atas talian ini amat popular dengan menggunakan pelbagai aplikasi seperti Google Meet, Google Classrom, Zoom, Webex dan sebagainya sebagai platform terbaik dalam mengikuti kelas dalam talian, perbincangan dan juga mesyuarat.

Walau bagaimanapun, kita akui terdapat banyak cabaran bagi sesetengah pelajar dari golongan berpendapatan rendah atau tinggal di luar bandar adalah kumpulan terpinggir daripada pembelajaran secara dalam talian ketika penutupan sekolah.

Cabaran ini termasuk ketiadaan komputer, tiada akses internet dan capaian internet yang kurang memuaskan di rumah-masing-masing. Hal ini juga memerlukan perhatian dan keprihatinan semua pihak dalam menimbang ketidaksamaan akses pada teknologi dan tidak akan melebarkan jurang digital di seluruh negara.

Penulis begitu yakin dan percaya bahawa seseorang pelajar itu tidak dapat lari daripada menghadapi peperiksaan bagi meneruskan perjalanan pembelajaran. Ini kerana peperiksaan adalah merupakan saringan awal ke laluan seterusnya untuk mencapai cita-cita pada masa akan datang.

Setiap peperiksaan itu adalah merupakan pintu gerbang untuk mendapatkan kejayaan di dalam perjuangan menuntut ilmu. Menghadapi peperiksaan perlu untuk mengesahkan kelayakan pelajar untuk terus melangkah ke peringkat yang lebih tinggi.

Pelajar dari peringkat sekolah rendah akan naik ke peringkat sekolah menengah. Bagi mereka yang lulus cemerlang juga adalah menjadi syarat untuk melanjutkan belajar ke sekolah menengah berasrama penuh dan sebagainya.

Seterusnya belajar ke peringkat yang lebih tinggi lagi yang memerlukan mereka menduduki peperiksaan sehinggalah ke peringkat matrikulasi, kolej dan juga universiti.

Guru diibaratkan seperti ‘sebatang lilin, sanggup membakar diri’ untuk menerangi sekelilingnya. Sumbangan dan jasa guru sebagai pendidik begitu banyak sekali. Tanpa guru mungkin tidak akan lahirnya seorang doktor, jurutera, peguam, pensyarah, hakim, wakil rakyat, Perdana Menteri dan banyak lagi.

Pelbagai cabaran diharungi sepanjang tempoh PKP sejak Mac 2020 hingga tahun 2021 ini, namun para guru tetap memainkan peranan utama sebagai penyampai ilmu pengetahuan dan kemahiran kepada pelajar.

Guru-guru ini telah bersedia dan bertungkus lumus melaksanakan pembelajaran dalam talian mengikut jadual dengan menggunakan modul bercetak dan penyediaan bahan-bahan
pembelajaran yang terdapat di internet seperti Youtube dan sebagainya.

Penulis mewakili seluruh sahabat ibu bapa mengucapkan “Terima kasih Cikgu”, restulah dan redhakan segala ilmu yang telah dicurahkan kepada anak-anak kami semua.

Semoga ungkapan signifikan ini sebagai tanda penghormatan dan penghargaan bermakna buat semua para guru di seluruh Malaysia dalam mencurahkan kepayahan mendidik, membimbing, memecahkan kegelapan dan kejahilan yang menyelubungi pemikiran serta hati anak bangsa kami.

Insya Allah berbekalkan doa, usaha, ikhtiar dan semangat jati diri yang teguh, ianya bakal menjadikan para pelajar sebagai individu ‘ulul albab’ yang cemerlang lagi terbilang. Didoakan mereka ini juga bakal menempa kejayaan yang lebih besar dan mencontohi kecemerlangan mereka yang telah berjaya.

Ayuh, sasarkan keputusan yang terbaik. Malaysia Boleh, Melaka Terbilang, Kita Hebat. Bertemu kita dipuncak kejayaan. Jom! Masuk Universiti. Akhir bicara, ‘Selamat
Menduduki Peperiksaan”, ‘All The Best’ dan ‘Good Luck’ buat semua calon SPM, SVM, STAM dan STPM.


Tutur bahasa ibunda tidak rencatkan kemajuan negara – KM

DURIAN TUNGGAL 19 Oktober – Menggunakan atau bertutur dalam bahasa ibunda tidak akan merencatkan kemajuan atau pembangunan sesebuah negara kata Ketua Menteri Datuk Seri Utama Sulaiman Md Ali.

Beliau berkata, Malaysia perlu mengikut contoh beberapa negara luar seperti Jepun dan China yang berbangga menggunakan bahasa ibunda mereka berbanding mengangkat bahasa asing.

Sulaiman berkata, sempena bulan bahasa kebangsaan kali ini orang ramai khusus rakyat Negeri Melaka, diminta agar bersama-sama memperkasakan lagi penggunaan bahasa kebangsaan.

“Saya begitu teruja apabila beliau (Perdana Menteri) berucap dalam bahasa ibunda kita,” katanya pada sidang media selepas Majlis Penyerahan Peranti Siswa UTeM & Pelancaran Karnival Bulan Bahasa Kebangsaan Peringkat UTeM di Dewan Canselor UTeM, di sini, hari ini.

Hadir sama Timbalan Naib Canselor (Hal Ehwal Pelajar dan Alumni) UTeM, Prof Madya Datuk Dr. Sabri Mohamad Sharif dan lain-lain kenamaan.


Vaksin COVID-19: Felda tumpu kawasan pedalaman

BERA, 5 Sept – Lembaga Kemajuan Tanah Persekutuan (Felda) kini menumpukan Program Imunisasi COVID-19 Kebangsaan komuniti Felda di kawasan pedalaman, kata Pengerusinya Datuk Seri Idris Jusoh.

Beliau berkata bagi kawasan yang tidak mempunyai dewan untuk dijadikan pusat pemberian vaksin (PPV), pihaknya menyediakan bas bergerak bagi memudahkan penduduk menerima suntikan vaksinasi mereka.

“Kami mendapati masih ramai yang berada di pedalaman tak ada peluang vaksinasi, justeru saya telah mengarahkan Yasayan Felda untuk turun padang ke kawasan-kawasan tersebut agar vaksinasi dapat diberikan segera.

“Usaha ini sedang giat dijalankan dengan semalam kita telah pergi ke beberapa kawasan di Terengganu antaranya Kerteh dan Jerangau dan hari ini serta esok kita laksanakan di Pahang dengan purata lebih 1,000 orang menerima vaksin (COVID-19) di setiap lokasi,” katanya kepada pemberita selepas melawat PPV di Dewan Orang Ramai Felda Mayam di sini hari ini.

Ditanya mengenai bilangan individu yang menolak vaksin COVID-19 dalam kalangan warga Felda, Idris berkata jumlahnya kecil dan usaha mendaftarkan mereka bagi menerima vaksin itu sedang giat dijalankan.

“Individu yang tolak vaksin ada, tetapi bilangannya tidak ramai kerana kesedaran untuk menerima vaksin kini amat baik dan kita ada Pengurus Rancangan dan Ketua Peneroka yang membantu menguruskan dari segi pendaftaran vaksin,” katanya.

Setakat ini seramai 67,837 peneroka daripada 101,866 atau hampir 91 peratus yang mendaftar telah lengkap menerima dua dos vaksin COVID-19 menerusi 66 PPV ditubuhkan di kawasan Felda.


MOTAC buka semula permohonan bantuan kewangan tahun 2022

MOTAC dalam kenyataan hari ini berkata ia telah membuka tempoh permohonan bagi bantuan tersebut dari 1 Mac hingga 15 Mac lepas bagaimanapun didapati ramai pengusaha pelancongan yang belum memohon.

Kerajaan melalui Bajet 2022 mengumumkan pemberian Bantuan Khas Tahun 2022 itu kepada lebih 20,000 pengusaha pelancongan termasuk kepada syarikat pengendali pelancongan (TOBTAB), syarikat Malaysia My Second Home (MM2H) dan spa serta pusat urut kaki yang berdaftar di bawah MOTAC dengan peruntukan sebanyak RM85 juta.

Sehubungan itu, MOTAC menyeru syarikat TOBTAB, MM2H dan spa serta pusat urut kaki yang layak mengambil peluang untuk mengemukakan permohonan secara dalam talian.

Maklumat mengenai Bantuan Kewangan Tahun 2022 termasuklah pautan permohonan boleh didapati di laman sesawang rasmi MOTAC di www.motac.gov.my dan sebarang pertanyaan juga boleh dikemukakan kepada pejabat MOTAC negeri berdekatan.


Banjir: Peruntukan RM5 juta naik taraf ban di Kampung Spang Loi – PM

SEGAMAT, 4 Jan – Kerajaan meluluskan peruntukan sebanyak RM5 juta untuk menaik taraf ban di Kampung Spang Loi, dekat sini, bagi menangani isu banjir di kawasan ini dan sekitarnya.

Perdana Menteri Datuk Seri Ismail Sabri Yaakob berkata ban itu perlu segara dinaik taraf bagi mengelak kejadian banjir di daerah ini pada masa depan.

“Hari ini saya mendengar pembentangan daripada Jabatan Pengairan dan Saliran (JPS) yang memaklumkan kalau kita nak mengelakkan banjir yang berlaku di Segamat ini, memerlukan kita membina (menaik taraf) ban supaya dapat dinaikkan ketinggian.

“Keperluan adalah segera, jadi hari ini saya meluluskan RM5 juta untuk bina ban supaya dapat kita elakkan dan kurangkan banjir di Segamat,” kata beliau kepada pemberita selepas melawat mangsa banjir di pusat pemindahan sementara (PPS) Balai Raya Kampung Tandong, Buloh Kasap, di sini hari ini.

Menurut JPS Johor, pembinaan ban di Kampung Spang Loi itu melibatkan kerja menaik taraf ban sedia ada sepanjang 1.5 kilometer dan meninggikan aras ban daripada 5.2 meter kepada 6.2 meter bagi menampung air banjir yang meningkat berbanding semasa direka bentuk sebelum ini.

Pada Ahad lepas, ban yang siap dibina pada 2019 itu, pecah sehingga menyebabkan banjir di Kampung Spang Loi dan kampung-kampung sekitar ekoran limpahan air Sungai Muar.

Pada majlis itu, Perdana Menteri menyampaikan wang ihsan sebanyak RM1,500 iaitu RM1,000 daripada kerajaan Persekutuan dan RM500 daripada kerajaan negeri kepada 26 ketua isi rumah yang ditempatkan di PPS berkenaan.- BERNAMA


PKPB di Selangor, Kuala Lumpur dan Putrajaya berkuat kuasa 14 Oktober

KUALA LUMPUR 12 Okt. – Kerajaan bersetuju melaksanakan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya berkuat kuasa 12.01 tengah malam 14 Okt hingga 27 Okt ini, kata Menteri Kanan (Kluster Keselamatan) Datuk Seri Ismail Sabri Yaakob.

Menurutnya, keputusan itu dicapai pada Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin hari ini, selepas mendapat nasihat Kementerian Kesihatan Malaysia (KKM) dan mengambil kira peningkatan kes dan penularan COVID-19 seperti di Klang, Daerah Petaling serta Gombak.

“Pergerakan keluar masuk, merentas daerah adalah tidak dibenarkan. Bagaimanapun, bagi pekerja yang perlu merentas daerah, perlu menunjukkan pas kerja atau surat kebenaran daripada majikan,” katanya pada sidang media secara maya menerusi Facebook Kementerian Pertahanan.

Katanya, semua sekolah, institusi pengajian tinggi, institut latihan kemahiran, tadika, taska, pusat tahfiz, taman-taman awam dan pusat rekreasi ditutup, dan hanya dua orang sahaja daripada satu rumah dibenarkan keluar untuk membeli barangan keperluan.

Ismail Sabri berkata masjid, surau dan rumah ibadat bukan Islam turut ditutup, di samping semua aktiviti sukan, rekreasi, sosial dan budaya, serta majlis perkahwinan dan pertunangan juga tidak dibenarkan.

Bagaimanapun, Ismail Sabri berkata semua kegiatan ekonomi, industri dan perkilangan di Selangor, Kuala Lumpur dan Putrajaya masih dibenarkan beroperasi seperti biasa dan senarai prosedur operasi standard (SOP) lanjut dan terperinci akan diumumkan oleh MKN dalam masa terdekat.

Mengenai kesalahan ingkar arahan Perintah Kawalan Pergerakan Pemulihan (PKPP), beliau berkata Polis Diraja Malaysia menahan 617 individu, dan daripada jumlah itu 44 individu direman manakala dua individu dikenakan jaminan, semalam.

Memperincikan perkara itu, Ismail Sabri berkata antara kesalahan tertinggi dilaporkan adalah penjarakan fizikal melibatkan 239 individu, tidak memakai pelitup muka (178) dan aktiviti di dalam kelab malam (105 individu).

“Kesalahan lain termasuk gagal menyediakan peralatan atau catatan keluar masuk (89), melanggar syarat kawasan PKPB (20), pendatang asing tanpa izin (16), aktiviti pelacuran (lapan), aktiviti perjudian (tiga), tinggal di Malaysia melebihi tempoh (tiga), premis tanpa lesen (satu), dan menghalang penjawat awam menjalankan tugas (satu),” katanya.

Beliau menegaskan bahawa peningkatan jumlah tangkapan membuktikan bahawa pihak berkuasa tidak berkompromi dengan mana-mana individu atau premis yang tidak mematuhi SOP yang ditetapkan MKN.

“Pasukan Petugas Operasi Pematuhan akan mempertingkatkan pemeriksaan serta mengambil tindakan ke atas pemilik premis dan orang awam yang tidak patuh SOP PKPP yang ditetapkan,” katanya.


Pasang lampu solar bantu keluarga memerlukan – Dr Muhamad Akmal

MERLIMAU 20 Jun – Tanggungjawab menjadi seorang pemimpin sudah semestinya memerlukan pelbagai kepakaran dan kepandaian yang mampu memberikan sedikit kesenangan kepada rakyat.

Itu antara tanggungjawab dipraktikkan Ahli Dewan Undangan Negeri (ADUN) Merlimau, Dr Muhamad Akmal Saleh yang sentiasa kreatif dalam pelbagai usaha untuk membantu penduduk di kawasan kendaliannya.

“Bila jadi pemimpin ini saya belajar untuk jadi lebih kreatif, gunakan apa sumber yang ada untuk kita boleh bantu semua orang-orang kampung.

“Maka hari ini (semalam) kita berjaya kumpulkan adik-adik dari Politeknik Merlimau Melaka (PMM) yang mengambil jurusan elektrik untuk mereka buat CSR program pasangkan lampu solar di rumah orang kampung.

“Lampu ini boleh menjimatkan bil elektrik untuk keluarga yang kurang berkemampuan dan semestinya kos pemasangan jauh lebih murah,” katanya menerusi satu hantaran di Facebook rasminya.

Dalam pada itu, Dr Muhamad Akmal mengucapkan terima kasih atas kerjasama serta bantuan pelajar Politeknik berkenaan dalam usaha untuk membantu orang kampung di Merlimau.


Hanya 36 jenis bunga api dibenarkan dijual secara umum sempena Aidilfitri

Timbalan Pengarah Pengurusan (Pentadbiran) Bukit Aman Datuk Mat Kasim Karim berkata, penjualan itu perlu mematuhi peraturan yang ditetapkan oleh Polis Diraja Malaysia (PDRM) dan antara bunga api yang dibenarkan dijual secara umum adalah Pop-Pop, Happy Boom Dush 20, Happy Boom Glow of Sunset, Happy Boom Flower Silver Cracking Rain dan Happy Boom Thunder Clap (Rockets).

Katanya, perkara itu telah diluluskan Kementerian Dalam Negeri bagi mengimport, menyimpan dan berniaga bunga api untuk jualan umum sempena musim perayaan di negara ini.

Bagaimanapun, beliau berkata terdapat sembilan jenis bunga api ‘Happy Boom’ bagi kategori jualan umum sempena musim perayaan (bersyarat) itu tidak boleh diniagakan oleh peniaga kecil, peruncit dan pasar raya, antaranya Happy Boom Red Cracker, Happy Boom Assorted Celebration Cake Repeate, Happy Boom Shoot Cake dan Happy Boom Tikus 50.

Menurutnya, beberapa syarat yang perlu dipatuhi peniaga kecil, peruncit dan pasar raya ialah penjual adalah warganegara Malaysia serta lesen berniaga yang mengandungi senarai bunga api jenis ‘Happy Boom’ dan ‘Pop-Pop’ hendaklah dipamerkan bagi tujuan pemeriksaan serta penguatkuasaan oleh pihak berkuasa.

“Tempoh jualan hanya dibenarkan selama 30 hari sahaja (15 hari sebelum dan 15 hari selepas tempoh musim perayaan) tertakluk kepada kelulusan dan budi bicara pesuruhjaya polis atau ketua polis negeri.

“Penjualan di luar kawasan bangunan pasar raya (pemborong/pasar raya besar) atau pusat beli-belah adalah dibenarkan dengan syarat mempunyai tempat simpan selamat dan diperakui Bahagian Persenjataan PDRM serta mempunyai lesen serta permit daripada pihak berkuasa tempatan,” katanya dalam kenyataan semalam.

Peniaga kecil dan bazar juga dibenarkan dengan bersyarat iaitu mempunyai tempat simpanan yang selamat dan diperakui oleh Bahagian Persenjataan PDRM, manakala perniagaan runcit seperti 7-Eleven, 99 Speedmart, Mr DIY dan lain-lain yang seumpamanya hanya dibenarkan menjual satu jenis bunga api sahaja iaitu Pop-Pop dan mempunyai permit PDRM.

“Urus niaga secara dalam talian atau menerusi sebarang aplikasi media sosial adalah tidak dibenarkan selain tidak dibenarkan menjual bunga api di restoran dan kedai makan serta kepada pembeli berumur kurang daripada 18 tahun.

“Semua pihak yang menjalankan perniagaan ini diingatkan supaya mematuhi prosedur operasi standard yang dikeluarkan oleh PDRM dan pihak berkuasa bagi mengekang pandemik COVID-19 termasuk individu yang ingin bermain bunga api,” katanya.

Beliau berkata pelanggaran kepada syarat-syarat ditetapkan, tindakan undang-undang boleh diambil di bawah Seksyen 8 Akta Bahan Letupan 1957 (Akta 207) yang boleh dikenakan hukuman penjara tujuh tahun atau denda RM10,000 atau kedua-duanya sekali.


Ramai ‘shopping online’ sambut raya

BANDARAYA MELAKA 16 April – Raya sakan tahun ini! Mungkin itu yang gambaran menjelang sambutan Hari Raya Aidilfitri pada 3 Mei depan.

Situasi itu memberi tempias kepada syarikat kurier dan penghantaran yang kini tidak menang tangan untuk melakukan penghantaran dari rumah ke rumah.

Tinjauan Melaka Hari Ini di sebuah pusat penghantaran ekspres di Bandaraya Melaka mendapati terdapat ratusan bungkusan (parcel) sedang dikumpulkan dan menanti masa untuk dihantar ke rumah pelanggan.

“Memang semakin bertambahan bungkusan yang kita terima dari hari ke hari. Mungkin disebabkan raya sudah hampir tiba, ramai yang membuat pembelian secara ‘online’,” katanya.


PM ucap tahniah kepada skuad terjun kebangsaan raih pingat emas

KUALA LUMPUR, 10 Mei – Perdana Menteri Datuk Seri Ismail Sabri Yaakob merakamkan ucapan tahniah kepada skuad terjun kebangsaan yang setakat semalam telah berjaya meraih empat pingat emas dan masing-masing satu pingat perak dan gangsa pada temasya Sukan SEA ke-31 di Hanoi, Vietnam.

Menerusi catatan di Facebook rasminya hari ini, beliau berkata pencapaian itu adalah satu yang membanggakan dan permulaan yang baik bagi atlet negara pada Sukan SEA Vietnam.

“Tahniah kepada penerjun Nur Dhabitah Sabri yang menghadiahkan emas pertama Malaysia, disusuli Ooi Tze Liang, Chew Yi Wei, Ng Yan Yee dan Ong Ker Ying. Pingat perak disumbangkan oleh Kimberly Bong dan gangsa oleh Bertrand Rhodict.

Ismail Sabri berharap semua atlet yang menyertai temasya sukan itu meneruskan perjuangan dan kuat semangat serta mengucapkan selamat maju jaya kepada mereka.

Nur Dhabitah menghadiahkan pingat emas pertama Malaysia selepas mengungguli saingan final acara 1 meter (m) papan anjal wanita sebelum gandingan Yi Wei-Tze Liang menggandakan kegembiraan menerusi pingat emas acara 3m papan anjal seirama lelaki, pada Ahad.

Dua lagi pingat emas negara masing-masing disumbangkan menerusi Tze Liang dalam acara 1m papan anjal lelaki dan gandingan Yan Yee-Ker Ying (3m papan anjal seirama wanita), semalam.


40,854 mangsa banjir di enam negeri di tempatkan di PPS

KUALA LUMPUR, 4 Mac – Mangsa banjir di beberapa negeri terus meningkat setakat petang ini  dengan lebih 40,854 orang  ditempatkan di pusat pemindahan sementara (PPS).

Di PAHANG, Sekretariat Jawatankuasa Pengurusan dan Bencana Negeri (JPBN) melaporkan jumlah mangsa banjir terus meningkat  dengan 2,388 orang ditempatkan di 21 PPS berbanding 2,317 orang pagi tadi.

Rompin terus merekodkan jumlah mangsa paling tinggi iaitu 1,912 orang manakala Temerloh (302 orang), Pekan (106 orang), Jerantut (10 orang) selain Maran dan Bera masing-masing 29 orang.

Di MELAKA, jumlah mangsa meningkat kepada 380 orang namun keluarga terlibat kekal 97 keluarga pada 2 petang ini berbanding 379 orang pagi tadi.

Menurut Sekretariat JPBN Melaka, kesemua mangsa terjejas ditempatkan di enam PPS di negeri itu dengan lima daripadanya di Daerah Jasin dan satu di Alor Gajah.

“Sebanyak 365 mangsa daripada 90 keluarga ditempatkan di lima PPS di Jasin manakala 15 mangsa daripada tujuh keluarga berlindung di satu PPS di Alor Gajah,” katanya.

Menurut JPBN, Segamat kekal daerah paling teruk terjejas dengan jumlah mangsa 12,900 orang daripada 3,783 keluarga diikuti Batu Pahat 7,830 orang daripada 2,294 keluarga; Kluang dengan 5,285 mangsa (1,533 keluarga); Kota Tinggi seramai 3,283 orang (879 keluarga); Muar dengan 3,278 orang (952 keluarga); dan Tangkak 2,661 orang (754 keluarga).

“Turut terjejas di Johor Bahru dengan 699 orang daripada 226 keluarga; Mersing 964 orang (280 keluarga) dan Pontian 358 orang (91 keluarga),” katanya.

Di NEGERI SEMBILAN, Portal InfoBencana Jabatan Kebajikan Masyarakat menunjukkan jumlah mangsa banjir di negeri ini menurun kepada 711 mangsa daripada 191 keluarga setakat 12 tengah hari berbanding 783 mangsa pagi tadi.

Ia membabitkan empat PPS di Tampin dengan PPS Sekolah Kebangsaan Felda Sungai Kelamah merekodkan jumlah tertinggi sebanyak 514 mangsa manakala kesemua PPS di Jempol telah ditutup sepenuhnya.

Di SELANGOR, jumlah mangsa banjir mencatatkan sedikit penurunan kepada 103 mangsa daripada 25 keluarga setakat ini berbanding 107 mangsa daripada 24 keluarga pagi tadi.

JPBN, Angkatan Pertahanan Awam Malaysia Selangor melaporkan sebanyak dua PPS masih dibuka iaitu SK Merbau Sempak, Sungai Buloh dan Dewan Majlis Perbandaran Kuala Selangor (MPKS) Desa Coalfields, Kuala Selangor.